Kuntilanak didakwa curi wang di Majalengka
Oleh KOSMO!

12 Disember 2022, 5:17 pm
JAKARTA – Hantu wanita, kuntilanak atau puntianak didakwa mencuri wang sejumlah penduduk tempatan di sebuah wilayah di Jawa Barat, Indonesia, lapor portal berita majalengka.com semalam.
Menurut portal berita itu yang memetik laporan Bolokotono TV di Youtube, kejadian aneh tersebut berlaku pada tahun lalu ketika Covid-19 menular di kecamatan Cigasong, Majalengka.
Seorang mangsa kecurian dilaporkan berkata, dia sudah enam kali mengalami kecurian wang yang berjumlah sembilan juta rupiah (RM2,544) sejak bulan Jun hingga Ogos 2021.
Menurut ceritanya, wang tersebut dibungkus dengan kertas dan dimasukkan ke dalam dompet sebelum disimpan di dalam beg serta dibawa ke mana-mana dia pergi, menyebabkan mustahil ia boleh diambil oleh pencuri.
Tidak semua wang itu dicuri sebaliknya ada sahaja yang ditinggalkan dan sebagai contohnya dalam kejadian terakhir, daripada 6,800,000 rupiah (RM1,923), sebanyak enam juta rupiah (RM1,697) dilarikan, manakala bakinya iaitu 800,000 rupiah (RM226.30) lagi ditinggalkan.
Dia mengesyaki toyol melakukan perbuatan tersebut kerana pada kebiasaannya, hantu itu hanya mengambil beberapa helai wang sahaja dan tidak seperti kejadian tersebut yang mana jumlah kehilangan wangnya melibatkan jutaan rupiah.

Sekurang-kurang dua  jirannya juga mengalami kejadian kehilangan wang dan salah seorang daripada mereka bernama Asri yang kemudian menemui seorang anggota paranoramal untuk merungkai misteri tersebut.
Anggota paranormal berkenaan kemudian pergi ke rumah lelaki tersebut melalui ‘pengantara’ dan dia kemudian diberitahu bahawa kuntilanak mencuri wang milik Asri dan jirannya, manakala hantu tersebut dilaporkan melakukan perbuatan keji itu atas arahan tuannya. – Agensi


Ajal warga emas terhantuk cermin kereta
Oleh ISKANDAR SHAH MOHAMED

12 Disember 2022, 3:39 pm
KUALA SELANGOR- Seorang lelaki warga emas maut dilanggar ketika mengubah haluan motosikalnya dalam kejadian di Pekan Tanjong Karang, di sini hari ini.
Dalam kejadian kira-kira pukul 10.16 pagi, mangsa berusia 72 tahun itu terhantuk kepalanya pada cermin kereta tersebut dan disahkan meninggal dunia di lokasi kejadian.
Ketua Polis Daerah Kuala Selangor, Superintendan Ramli Kasa berkata, siasatan mendapati motosikal Yamaha SS2 ditunggangi mangsa dan kereta Proton Waja itu datang dari arah Klang menghala ke Teluk Intan, Perak.
Katanya, kemalangan berlaku apabila penunggang motosika itu dipercayai mengubah haluan dari lorong kiri ke kanan.
“Pemandu kereta berusia 49 tahun itu gagal mengelak lalu melanggar mangsa. Akibat perlanggaran itu, kepala mangsa terhantuk di cermin utama kereta tersebut,” katanya ketika dihubungi hari ini.
Tambah Ramli, mayat mangsa dihantar ke hospital berdekatan untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. -KOSMO!ONLINE


Salt Bae jual garam harga ‘Yahudi’ RM15 seunit
Oleh MOHD. HAIKAL ISA

12 Disember 2022, 5:09 pm
TERUS mengundang kecaman ramai, usahawan dan pempengaruh terkenal dunia, Salt Bae kini dicemuh khalayak apabila menjual garam dengan harga ‘Yahudi’.
Garam jenama milik Salt Bae dijual dengan harga overpriced (luar mampu milik) iaitu RM14.90 seunit.
Rasa tidak puas hati tersebut diluahkan seorang pengguna Twitter yang tampil mempersoalkan kewarasan garam dijual dengan harga sedemikian.
“Lelaki ini menjalankan perniagaan restoran dengan harya tidak masuk akal dan sekarang, dia juga garam berharga luar kemampuan khalayak.
“Sungguhpun begitu, saya percaya ramai yang akan tetap membeli kerana jenamanya bukan disebabkan kualitinya itu sendiri,” ciap pengguna Twitter itu.
Sementara itu, ada dalam kalangan pengguna laman sosial tersebut mempertahankan sensasi Salt Bae atau nama sebenarnya, Nusret Gökçe dengan mengatakan harga restoran stik ‘cekik darah’ usahawan kelahiran Turkiye itu yang selalu menjadi perdebatan orang ramai sebenarnya berpatutan mengikut negara.
“Cakap mahal atau mengarut tapi pernah ke pergi kedai dia (Salt Bae)? Kalau nak murah, pergi Istanbul tiada terlebih atau terlampau mahal di sana,” coret seorang pengguna Twitter lain.
Terdahulu, pelakon tempatan, Aeril Zafrel pernah mendedahkan bil makanan dan minuman di salah sebuah restoran stik milik Salt Bae terletak di London, United Kingdom pernah dinikmatinya bersama keluarga mencecah RM10,000. – KOSMO! ONLINE


Adly mulakan tugas Timbalan Menteri Pertahanan
Oleh ZULKIFLI MANZOR

12 Disember 2022, 5:11 pm
KUALA LUMPUR – Bekas Ketua Menteri Melaka, Adly Zahari secara rasmi memulakan tugasnya sebagai Timbalan Menteri Pertahanan, hari ini.
Beliau yang juga Ahli Parlimen Alor Gajah akan membantu Timbalan Presiden UMNO, Datuk Seri Mohamad Hasan mengemudi kementerian itu.
Adly yang tiba kira-kira pukul 3.10 petang di Dataran Wisma Pertahanan, Jalan Padang Tembak, di sini, disambut oleh Ketua Setiausaha Kementerian Pertahanan, Datuk Muez Abd. Aziz.
Turut bersama menyambut beliau ialah Panglima Angkatan Tentera, Jeneral Tan Sri Affendi Buang dan Panglima Tentera Darat, Tan Sri Zamrose Mohd. Zain.
Adly kemudian menerima tabik hormat Kawalan Kehormatan Utama daripada tiga pegawai dan 103 anggota Batalion Pertama Rejimen Askar Melayu Diraja.
Beliau seterusnya mengimbau cap jari perakam waktu sebelum melakukan kunjungan hormat terhadap Menteri Pertahanan. – KOSMO! ONLINE


5,000 penjawat awam Melaka terima bantuan khas
Oleh DIYANATUL ATIQAH ZAKARYA

12 Disember 2022, 3:56 pm
MELAKA – Seramai 5,000 kakitangan awam negeri ini akan menerima peruntukan bantuan khas berjumlah RM10 juta yang diberikan secara berperingkat bermula bulan ini sehingga April tahun hadapan.
Ketua Menteri, Datuk Seri Sulaiman Md. Ali berkata, bayaran pertama bantuan khas sebanyak RM700 akan disalurkan pada bulan ini.
“Sebagai menghargai peranan 5,000 penjawat awam negeri yang banyak membantu menaikkan imej Melaka, kerajaaan negeri akan mengagihkan bantuan kewangan dengan implikasi hampir RM10 juta.
“Bayaran bantuan pertama sebanyak RM700 akan diagihkan pada bulan ini. Keduanya, mereka akan menerima bayaran setengah bulan gaji yang dibuat dua kali pada Februari dan April 2023,” katanya.
Beliau berkata demikian pada sidang akhbar selepas membentangkan Bajet Melaka 2023 pada Persidangan Keempat (Bajet), Penggal Pertama Dewan Undangan Negeri Negeri Melaka di sini, hari ini.
Mengulas lanjut, beliau berharap dapat membantu meringankan beban penjawat awam dalam menanggung perbelanjaan bagi permulaan persekolahan dan sambutan Hari Raya Aidilfitri tahun depan.-KOSMO! ONLINE


6 bulan menduda, hati Bad Indigo kini ‘berbunga’
Oleh MOHAMMAD SHAHEMY AZMI

12 Disember 2022, 4:05 pm
PETALING JAYA – “Ya, saya amat bahagia sekarang. Alhamdulillah, bahagia dengan semuanya. Bahagia dengan tahap kesihatan, keluarga dan pekerjaan. Kehidupan dan hati saya juga sangat bahagia.”
Demikian jawapan diberikan penyanyi Bad Indigo apabila dia dikatakan sedang meniti fasa bahagia bersama seorang wanita.
Bad ketika dihubungi Kosmo! Online untuk bertanyakan tentang gerangan wanita itu bagaimanapun enggan mendedahkan secara terperinci, namun mengakui hatinya kini sedang bahagia.
“Dia siapa? (wanita misteri itu). Apa yang saya boleh katakan, saya tidak akan kongsi gambar orang lain kecuali jika dia ada kepentingan dalam hidup saya. Maksudnya dia penting. Sangat penting.
“Tapi siapa dirinya, saya tidak boleh beritahu lagi. Saya tidak mahu cepat sangat beritahu siapa orangnya. Cuma apa yang boleh saya katakan, dia penting dalam hidup saya,” katanya kepada Kosmo! Online.
Bercerita lebih lanjut, penyanyi berusia 47 tahun itu memberitahu tempoh perkenalan bersama wanita misteri itu masih baharu.

Namun, dia merasakan seperti sudah lama berkenalan dengannya.
“Perkenalan kami sangat baharu. Tapi saya rasa seperti sudah lama berkenalan. Rasa macam dah lama kenal,” jelasnya.
Sewaktu diminta penjelasan lebih lanjut tentang hubungannya dengan wanita istimewa itu, apa yang penting kata Bad, dia tahu segala-galanya tentang dirinya termasuk pelbagai kejadian yang menimpanya sebelum ini.
“Apa yang penting dia kenal saya selepas macam-macam perkara berlaku. Apa sahaja tentang saya, dia boleh baca berita dalam media sosial.
“Dia tahu tentang saya. Itu yang paling penting,” katanya yang turut menganggap telah pun melepasi fasa perkenalan dengan wanita itu.
Terdahulu, menerusi perkongsian yang dimuat naik dalam Instagram miliknya, Bad atau nama lengkapnya Badrul Izhan Yeop Abdullah berkongsi gambar berbentuk tangkap layar sedang membuat panggilan video bersama seorang wanita yang tidak didedahkan wajahnya.
“Alasan saya tersenyum,” tulis Bad pada ruangan kapsyen dalam Instagram.
Untuk rekod, Bad mendirikan rumah tangga buat kali kedua dengan penyanyi Ashira pada 11 Mac 2021 selepas mereka mula rapat ketika bergelar peserta Gegar Vaganza musim ketujuh (GV7).
Tetapi selepas tiga bulan mendirikan rumah tangga, pasangan itu diduga dengan masalah kesihatan Bad yang menghidap diabetes sehingga perlu memotong semua jari kaki kirinya.
Jodoh tidak panjang, mereka mengesahkan sudah bercerai pada 23 Jun lalu tanpa berkongsi lanjut punca perpisahan tersebut. Mereka tidak dikurniakan cahaya mata. – KOSMO! ONLINE


Anwar jumpa MB Perlis bincang pembangunan, kemakmuran negeri
Oleh MOHD RIDZAUDDIN ROSLAN

12 Disember 2022, 3:43 pm
PUTRAJAYA- Perdana Menteri, Datuk Seri Anwar Ibrahim hari ini mengadakan pertemuan bersama Menteri Besar Perlis, Mohd. Shukri Ramli di Kementerian Kewangan di sini bagi membincangkan mengenai isu berkaitan aspek pembangunan dan kemakmuran di negeri itu.
Perdana Menteri berkata, pertemuan itu diharapkan dapat mengeratkan lagi kerjasama antara kerajaan Persekutuan dan negeri bagi memastikan kesejahteraan rakyat terus diutamakan.
“Pertemuan ini bagi membincangkan isu terkait aspek pembangunan dan kemakmuran negeri Perlis.
“Semoga kerjasama antara kerajaan Persekutuan dan negeri terus diperkukuh demi kesejahteraan rakyat,” katanya menerusi hantaran di Facebook tadi.
Terdahulu, Mohd. Shukri ketika ditemui di Kementerian Kewangan menjelaskan pertemuan bersama Perdana Menteri merupakan agenda biasa sahaja dengan memberi tumpuan kepada aspek pembangunan negeri Perlis. -KOSMO! ONLINE


Foong Hin berhasrat majukan sektor pertanian di Sabah Sarawak
Oleh EDDY AQMAL MOHAMED HAMIDI

12 Disember 2022, 3:34 pm
PUTRAJAYA – Timbalan Menteri Pertanian dan Keterjaminan Makanan, Chan Foong Hin berhasrat untuk memajukan sektor pertanian di Sabah dan Sarawak sekaligus menyumbang kepada keterjaminan makanan negara.
Foong Hin berkata, ia adalah salah satu daripada pelbagai perkara yang akan beliau perjuangkan kerana kedua-dua negeri itu adalah cukup luas dan sudah pasti pelbagai jenis tanaman boleh diusahakan di sana.
“Sebagai anak jati Sabah, saya akan perjuangkan perkara tersebut dan saya harap ia akan dapat menyumbang kepada keterjaminan makanan negara.
“Dengan kemampuan kementerian serta kakitangan yang cukup hebat dan menteri yang berfikiran bernas, saya yakin isu-isu panas sekarang ini akan dapat ditangani,” katanya.
Beliau berkata demikian kepada pemberita selepas selesai sesi imbas kad (clock-in) sebagai simbolik memulakan tugas di Menara Asas Tani di sini, hari ini.
Mengulas mengenai isu telur yang sedang dihadapi negara, Foong Hin berkata, tiada penyelesaian segera berkenaan perkara tersebut dan memohon diberikan masa juga ruang untuk mencari penyelesaian jangka masa panjang. – KOSMO! ONLINE


Pusat Jantung Hospital Serdang mula beroperasi esok
Oleh NUR HUDA MUSA

12 Disember 2022, 3:52 pm
SERDANG – Lebih ramai pesakit jantung dari seluruh negara dijangka dapat dirawat di Pusat Jantung Hospital Serdang yang dilengkapi peralatan terkini dan canggih bermula esok.
Menteri Kesihatan, Dr. Zaliha Mustafa berkata, hasrat pembinaan Pusat Jantung Hospital Serdang itu adalah untuk memenuhi keperluan rakyat Malaysia yang kurang mampu terutamanya golongan B40.
“Pada hari ini hasrat murni tersebut telah menjadi kenyataan. Dengan adanya pusat rawatan jantung seperti ini, lebih ramai pesakit jantung dari seluruh negara dapat dirawat dan ramai pakar perubatan kardio dari Kementerian Kesihatan (KKM) dapat dilatih untuk memberi rawatan bertaraf dunia kepada pesakit jantung.
“Hal ini kerana perkhidmatan yang disediakan di pusat jantung ini dijangka dapat mempercepatkan proses rawatan pesakit dalam dan tempoh menunggu bagi rawatan angiogram (pengimejan saluran arteri) juga boleh dipercepatkan,” katanya ketika berucap pada majlis perasmian pengoperasian Pusat Jantung Hospital Serdang di sini hari ini.
Turut hadir, Timbalan Menteri Kesihatan, Lukanisman Awang Sauni dan Ketua Pengarah Kesihatan, Tan Sri Dr. Noor Hisham Abdullah.
Sementara itu katanya, Pusat Jantung Hospital Serdang itu turut dilengkapi dengan peralatan terkini yang serba canggih seperti sebuah Makmal Jantung Invasif (ICL) di Jabatan Kecemasan (ED) Yang Pertama di Malaysia.

Katanya, setanding di negara maju yang lain, ICL itu membolehkan kes-kes serangan jantung akut menerima rawatan segera dan terbaik iaitu Intervensi Primary Percutaneous Coronary Intervention (PCI).
“Pusat Jantung ini juga mempunyai sebuah dewan bedah hibrid pertama di fasiliti KKM dilengkapi dengan mesin angioplasti dan peralatan dewan bedah yang dapat memanfaatkan seramai 200 ke 250 orang pesakit setahun.
“Selain itu, Pusat Jantung ini juga mempunyai seunit mesin MRI 3.0 Tesla yang akan digunakan khusus untuk pengimejan diagnostik jantung,” ujarnya.
Tambahnya, Pusat Jantung itu turut mempunyai enam buah ICL, di mana sekiranya beroperasi secara maksimun sekaligus membolehkan Pusat Jantung menerima tambahan sebanyak 6,000 kes setahun. – KOSMO! ONLINE


Sasar 500,000 wanita termasuk golongan bujang carum SKSSR
Oleh AMREE AHMAD

12 Disember 2022, 4:36 pm
PUTRAJAYA- Kementerian Sumber Manusia menyasarkan kira-kira 500,000 orang wanita di seluruh negara akan mencarum dalam Skim Keselamatan Sosial Suri Rumah (SKSSR).
Menterinya, V. Sivakumar berkata, sasaran ditetapkan itu adalah realistik, malah sehingga 8 Disember lalu, seramai 1,092 individu telah mendaftar secara sukarela untuk skim itu.
“Jumlah besar itu mampu dicapai, malah kita sudah menerima lebih 1,000 permohonan walaupun hanya setelah seminggu dilancarkan bermula pada 1 Disember lalu.
“Selain itu, saya juga akan mengadakan taklimat khusus untuk kesemua Ahli Parlimen pada 20 Disember depan bagi menerangkan mengenai skim ini agar rakyat juga dimaklumkan,” katanya dalam satu sidang akhbar di Kementerian Sumber Manusia tadi.
Pada masa sama, beliau meminta pihak Pertubuhan Keselamatan Sosial (Perkeso) supaya dapat mempergiatkan lagi usaha kempen untuk 2.9 juta suri rumah mencarum dalam SKSSR terutama kelompok miskin. – KOSMO! ONLINE


[VIDEO] Graduan UMS dipuji suara ‘telan kaset’
Oleh FLORINA DERIS

12 Disember 2022, 4:54 pm
PETALING JAYA – Kebiasaannya, ucapan diakhiri dengan serangkap pantun, namun tidak bagi seorang wakil graduan apabila memilih untuk menyanyi pada majlis konvokeysen Universiti Malaysia Sabah (UMS) ke-24, pada Khamis lalu.
Penerima Anugerah Diraja, Kristy Samunting, menjadi tumpuan selepas video nyanyiannya tular di Twitter.
“Sebelum saya undur diri saya ingin menyusun sepuluh jari memohon maaf jika terdapat silap, salah atau terkasar bahasa.

Paling rare, habiskan ucapan wakil pelajar graduan dengan serangkap lagu. Fefeeling macam dekat konsert dah tadi pic.twitter.com/DKHDePptXJ
— Saitalan (@AzlanTumingan) December 10, 2022

“Dengan itu, saya mengakhiri ucapan bukan dengan serangkap pantun tetapi dengan serangkap lagu,” katanya yang mendendangkan lagu Memori Tercipta nyanyian Shila Amzah.
Meninjau ruangan komen, rata-rata pengguna media sosial memuji suaranya yang merdu sekaligus menyifatkannya sebagai seorang yang cantik dan bijak.
“Sungguh jarang sekali ucapan wakil pelajar graduan diakhiri dengan serangkap lagu. Terasa seakan berada di konsert nyanyian pula rasanya,” tulis pemilik hantaran tersebut menerusi ruangan kapsyen.

“Orang Sabah memang suara telan kaset agaknya. Suara sedap sungguh,” ciap pengguna Twitter, @sleepcatlady.
“Melihatnya mencairkan, secara tidak langsung air mata jatuh apabila dia mula menyanyi,” ciap seorang netizen lain, @Ha_iril.
Selain daripada memiliki bakat menyanyi, Kristy yang juga merupakan seorang graduan Ijazah Sarjana Muda Akademi Seni dan Teknologi Kreatif (ASTiF) turut memiliki akaun YouTube sendiri dengan jumlah pengikut seramai 4,960.
Hantaran tersebut seterusnya berjaya meraih sebanyak 12,200 tanda suka dan 5,841 ciap semula setakat ini. – KOSMO! ONLINE


Graduan OKU kaki syukur terima ijazah
Oleh KAMALIZA KAMARUDDIN

12 Disember 2022, 2:22 pm
KUALA NERUS – Kekurangan diri akibat kecatatan anggota kaki sejak lahir bukan penghalang buat Mohammad Amirul Aiman Mohd. Rodzi, 23, untuk bergelar graduan cemerlang.
Beliau yang mengalami kesukaran berjalan akibat penyakit Palsy Selebrum bersyukur berjaya menamatkan pengajian sekali gus menerima Ijazah Sarjana Muda Kaunseling.
“Saya yang menghidap penyakit Palsy Sereblum sejak lahir terpaksa menjalani pembedahan sewaktu berusia lima tahun bagi membolehkan berjalan.
“Begitupun ia tidak sesempurna insan normal lain namun bukan halangan buat saya berusaha mencapai cita-cita,” katanya selepas menerima skrol ijazah pada majlis Konvokesyen Universiti Malaysia Terengganu (UMT) ke-20 di sini hari ini.
Mohammad Amirul Aiman berkata, bersyukur ibu bapanya tidak pernah membezakan malah mendidik beliau seperti adik-beradik lain.- KOSMO! ONLINE


Sungai di Kelantan, Pahang masih di paras bahaya
Oleh HARRITH HISHAM

12 Disember 2022, 2:45 pm
PETALING JAYA – Beberapa sungai di Pahang, Kelantan dan Negeri Sembilan dilaporkan masih berada pada paras bahaya berikutan hujan berterusan.
Menurut laman web info banjir Jabatan Pengairan dan Saliran (JPS) setakat pukul 2, kesemua sungai terbabit masih belum menunjukkan trend menurun sejak semalam.
Di Pahang, dua sungai terlibat iaitu Sungai Pahang di Lubuk Paku, Maran dengan bacaan 19.24 meter (m) manakala Sungai Triang di Triang, Bera mencatatkan bacaan 34.62 m melebihi paras bahaya.
Selain itu, turut melepasi paras bahaya, di Kelantan melibatkan Sungai Golok di Rantau Panjang, Pasir Mas dengan bacaan 9.53m sementara di Negeri Sembilan, Sungai Muar di Kg. Berembang, Kuala Pilah merekodkan bacaan 63.05m.
Terdahulu, MetMalaysia telah mengeluarkan amaran hujan berterusan bagi kawasan Pantai Barat Semenenanjung pada sebelah petang dan malam sehingga hari ini.
Sehubungan itu, orang ramai dinasihatkan agar berwaspada dengan keadaan paras air terutama bagi penduduk yang berada di kawasan rendah. – KOSMO! ONLINE


Jalur Gemilang belakang tiang gol di Qatar
Oleh FLORINA DERIS

12 Disember 2022, 3:17 pm
PETALING JAYA – Jalur Gemilang yang berkibar di Stadium Al Thumama, Qatar sewaktu perlawanan di antara Morocco-Portugal dikibarkan penuh bangga oleh seorang lelaki rakyat Malaysia, Jagjit Singh.
Kebenaran tersebut diungkapkan oleh Jagjit sendiri menerusi hantarannya di Facebook sekali gus menjawab persoalan dalam kalangan netizen yang tertanya-tanya siapa agaknya individu di sebalik layar yang bertindak mengibarkannya
“Sayalah yang meletakkan jalur gemilang itu di belakang tiang gol,” katanya yang sedang memakai baju jersi Harimau Malaya.
Dalam pada itu, rata-rata rakyat negara ini berterima kasih kepadanya serta meluahkan rasa bangga apabila melihat bendera Jalur Gemilang tersebut megah berkibar di bumi asing
“Terbaik Mr Jagjit Sing. Sentiasalah berbangga dengan negara sendiri,” tulis Ahmad Ibhrahim Saaya di Facebook.
“Inilah rakyat Malaysia, tahniah kerana telah mewakili Malaysia ke Piala Dunia,” komen Mohd Muzamil pula.

“Terima kasih Jagjit. Usaha yang baik. Rakyat Malaysia bangga dengan anda,” tulis pengguna, Eddy Salman.
Terdahulu, tular sebuah gambar serta video memaparkan Jalur Gemilang yang digantung di antara bendera-bender lain seperti bendera Maghribi iaitu di hadapan tempat duduk para penonoton sekali gus dapat dilihat secara langsung apabila kamera dihalakan kearah tiang gol.
Hantaran tersebut telah meraih lebih daripada 2,000 tanda suka meraih pelbagai maklum balas yang positif setakat ini. – KOSMO! ONLINE


Bapa sebak terkenang arwah anak ketika terima Ijazah Anumerta
Oleh SAFINA RAMLI

12 Disember 2022, 3:12 pm
GEORGE TOWN – Hanya linangan air mata dan perasaan sebak mengiringi langkah Abd Malek Abd Samad, 59 dan isterinya, Sabariah Nawi, 53, ketika menerima skol Ijazah Anumerta arwah anak lelakinya dalam Upacara Konvokesyen Ke-60 Universiti Sains Malaysia (USM) hari ini.
Abd Malek menerima skol ijazah berkenaan dalam satu sesi khas mewakili Allahyarham Muhammad Nurshamril,27, yang meninggal dunia pada Oktober tahun lalu akibat kemalangan jalan raya di Setiu, Terengganu.
Menurut Abd. Malek, meskipun hasrat melihat anaknya itu naik ke pentas untuk mengambil Ijazah Sarjana Muda Komunikasi (Filem dan Penyiaran) tidak kesampaian dia tetap hadir memandangkan minat anaknya yang mendalam dalam bidang filem.
“Saya berhasrat untuk melihat anak saya menyambung pengajian sehingga peringkat Ijazah Sarjana di luar negara dalam bidang perfileman namua ia tidak kesampaian.
“Dia seorang anak yang baik dan ilmu-ilmu yang dia mahir dalam bidang filem dan videografi dia sering kongsi bersama rakan yang lain, sudah pasti kehilangannya amat dirasai,” katanya ketika ditemui di USM di sini hari ini.
Abd Malek berkata, Muhammad Nurshamril terlibat dalam nahas jalan raya bersama tiga lagi rakannya ketika menaiki kereta Perodua Alza dan pada masa itu mereka dalam perjalanan pulang ke Kuala Lumpur. – KOSMO! ONLINE


[VIDEO] Bangunan Bazar Kraftangan Dataran Pahlawan runtuh
Oleh AMRAN MULUP

12 Disember 2022, 3:06 pm
MELAKA – Kira-kira 70 peniaga dan pengunjung Bazar Kraftangan Dataran Pahlawan Megamall di pusat beli-belah Dataran Pahlawan di sini nyaris dihempap siling bangunan itu yang tiba-tiba runtuh, malam tadi.
Berdasarkan rakaman televisyen litar tertutup (CCTV) milik salah seorang peniaga, kejadian itu berlaku pada pukul 10.08 malam. Bagaimanapun tiada sebarang kecederaan dilaporkan dalam insiden tersebut.
Rakaman berdurasi 16 saat itu turut tular di laman sosial memaparkan seorang lelaki dipercayai peniaga terselamat selepas bertindak melarikan diri beberapa saat sebelum siling itu runtuh menghempap premis dan barangan jualan.
Menceritakan detik cemas itu, seorang pekerja, Mustapa Simon Ftheseira, 45, berkata, dia terdengar bunyi rekahan di atas siling ketika melayan seorang pelanggan yang datang bersama bayinya.
“Awalnya saya tak kisah bunyi itu, namun selepas pelanggan meninggalkan kedai bunyi semakin kuat.
“Mujurlah saya sempat menyelamatkan lari beberapa saat sebelum ia runtuh,” ujarnya kepada pemberita di sini, hari ini.

Terdahulu, anggota bomba dari Balai Bomba dan Penyelamat (BBP) Jalan Kubu dan Majlis Bandaraya Melaka Bersejarah (MBMB) turut ke lokasi bagi tujuan pemantauan keselamatan.-KOSMO! ONLINE


Che Ta sarung busana RM80,000 sempena ‘anniversary’
Oleh MOHD. HAIKAL ISA

12 Disember 2022, 2:54 pm
PETALING JAYA – Pelakon dan usahawan jelita, Rozita Che Wan membuatkan ramai ternganga apabila menyarung busana hampir bernilai RM100,000 sempena ulang tahun perkahwinannya yang kesembilan.
Rozita atau mesra disapa sebagai Che Ta memaklumkan, selama sembilan tahun kembali melayari bahtera rumah tangga bersama lelaki yang 13 tahun jauh lebih muda, dia kembali percaya dengan kesucian ikatan pernikahan.
“Sembilan tahun (kahwin) dah sembilan kali sarung baju kahwin. Alhamdulillah, tahun ini rezeki dapat sarung baju kahwin harga RM80,000.
“12 tahun jadi ibu tunggal, tak pernah mengalah dengan perkahwinan. Kadang-kadang, Allah hantar ‘peneman’ untuk uji kesabaran kita.
“Kalau bersabar, kekallah bahtera yang kita bina. Kalau tak sabar, itu porak-poranda. Alhamdulillah, sembilan tahun, Allah hantar yang baik-baik sahaja,” katanya.
Sementara itu, pelakon yang cukup dikenali menerusi siri komedi Kiah Pekasam itu mendedahkan, suaminya, Zain Saidin tidak pernah memaksa dirinya dalam banyak hal termasuk mengemas rumah.

Sebaliknya, suaminya itu seorang yang sangat peka dengan perihal agama terutama membabitkan solat.
“Zain tak pernah suruh saya kemas rumah, tak pernah masak dan jauh sekali nak kawal pergerakan saya.
“Tapi, satu perkara yang dia selalu pesan berulang-kali setiap kali masuk waktu adalah ‘sayang dah solat?’.
“Tak sangka mat salih celup yang saya nikahi sangat utamakan bab agama. Ingat lepas kahwin, nak pakai skirt atas paha sahaja. Iyalah, saya pula ‘feeling’ macam kahwin dengan mat salih.
“Tapi, perlahan-lahan saya tutup aurat. Alhamdulillah, ada sebab Allah hantar ‘peneman’ hidup kita. Tak kaya, tapi kami bahagia,” ujarnya.
Pada masa sama, Che Ta, 50, turut menasihatkan kaum Hawa agar tidak pernah berputus asa andai pernah berdepan kegagalan dalam perkahwinan sepertinya.
Sekadar info, pemilik nama sebenar Rozita Abu Bakar pernah mendirikan rumah tangga dengan lelaki bernama Azuar Effendy Zulkaply pada 1995, namun bercerai lapan tahun kemudian.
Hasil perkahwinan tersebut, mereka dikurniakan dua cahaya mata iaitu Ammar Effendy dan Aniq Ezzra.
Pada 2013, Che Ta berkahwin dengan Zain dan dikurniakan seorang cahaya mata perempuan, Aaisyah Dhia Rana yang kini berusia lapan tahun. – KOSMO! ONLINE


Rumah mangsa banjir di Lipis terbakar
Oleh HARIS FADILAH AHMAD

12 Disember 2022, 2:28 pm
LIPIS – Seorang mangsa banjir mengalami dugaan besar apabila rumah yang ditinggalkannya kerana dinaiki air terbakar di Kampung Berchang Baru, Lubuk Kulit di sini semalam.
Ketua Zon Tiga, Jabatan Bomba dan Penyelamat Malaysia (JBPM) Pahang, Shahrul Nizam Nasir berkata, kejadian kira-kira pukul 3 petang itu berlaku ketika mangsa serta keluarganya masih berada di Pusat Pemindahan Sementara (PPS) Sekolah Kebangsaan (SK) Lubuk Kulit.
“Seramai lapan orang anggota bomba dari BBP Kuala Lipis bersama sebuah jentera pemadam dan hilux bergegas ke tempat kejadian,” katanya di sini hari ini.
Menurut Shahrul Nizam, setibanya di lokasi kejadian anggota bomba mengesahkan kejadian kebakaran tersebut dan mendapati api sudah dipadamkan.
Beliau memberitahu, kebakaran berlaku di bahagian ruang tamu melibatkan peralatan sofa dan siling rumah.
“Tiada kecederaan dan kemalangan jiwa dilaporkan kerana penghuninya masih berada di PPS. Punca dan jumlah kerugian masih dalam siasatan,”ujarnya.-KOSMO! ONLINE


9 negeri berdepan ribut petir, hujan lebat petang ini
Oleh KOSMO!

12 Disember 2022, 3:30 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di sembilan negeri sehingga pukul 5 petang ini.
MetMalaysia dalam kenyataan di laman sesawangnya berkata, amaran itu dikeluarkan di Kedah (Sik, Baling, Kulim dan Bandar Baharu) dan Pulau Pinang (Seberang Perai Tengah dan Seberang Perai Selatan).
“Di Perak, kawasan yang dijangka berdepan dengan cuaca buruk ini adalah Kerian, Larut, Matang Dan Selama dan Hulu Perak manakala di Pahang adalah Bentong, Temerloh, Maran, Kuantan dan Bera.
“Situasi sama turut diramalkan berlaku di Selangor melibatkan kawasan Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang diikuti dengan Wilayah Persekutuan Kuala Lumpur dan Putrajaya serta seluruh Negeri Sembilan dan Melaka,” katanya.
Dalam pada itu, MetMalaysia turut mengeluarkan amaran ribut petir, hujan lebat dan angin kencang di Sarawak melibatkan kawasan Kuching, Serian, Samarahan, Sri Aman, Betong, Sarikei, Mukah (Tanjung Manis dan Mukah), Kapit (Kapit), Bintulu, Miri (Subis, Miri dan Marudi) dan Limbang.
“Di Sabah, kawasan diramalkan menghadapi cuaca buruk ini adalah Pedalaman (Sipitang, Kuala Penyu dan Beaufort), Pantai Barat, Tawau (Kunak dan Lahad Datu), Sandakan (Telupid dan Beluran), Kudat dan Wilayah Persekutuan Labuan,” – KOSMO! ONLINE


KKM bincang isu dana RM600 bilion, GEG minggu ini
Oleh NUR HUDA MUSA

12 Disember 2022, 3:24 pm
SERDANG – Menteri Kesihatan, Dr. Zaliha Mustafa memaklumkan pihaknya akan mengadakan perbincangan bersama pegawai Kementerian Kesihatan (KKM) berhubung siasatan penyelewengan dana RM600 bilion bagi pengurusan Covid-19.
Beliau berkata, sehingga kini, pihaknya masih belum menerima sebarang perkembangan berhubung perkara tersebut.
“Berkaitan isu RM600 bilion, saya masih menunggu kemas kini daripada KKM, jumlah yang terlibat (dalam penyelewengan) juga kita akan peroleh selepas taklimat.
“Kita akan dapatkan maklumat selepas mesyuarat taklimat penuh termasuk isu GEG yang akan diadakan dalam sehari dua ini.
“Saya minta maaf saya tidak dapat jawab hal itu, Insya-Allah akan selesaikan dalam minggu ini,” katanya pada sidang akhbar selepas merasmikan Pusat Jantung Hospital Serdang di sini hari ini.
Tambah Zaleha lagi, pihaknya akan berbincang berkaitan pelaksanaan Kertas Putih Kesihatan dan Dasar Generasi Penamat (GEG) menerusi Rang Undang-Undang (RUU) Kawalan Produk Tembakau dan Merokok dalam masa terdekat.

Terdahulu, Perdana Menteri, Datuk Seri Anwar Ibrahim dilaporkan berkata, pegawai Kementerian Kewangan mengesahkan terdapat pelanggaran serius prosedur berhubung dakwaan perbelanjaan hampir RM600 bilion ketika pentadbiran Tan Sri Muhyiddin Yassin.
Susulan itu, beliau sudah menyerahkan perkara itu untuk disiasat jabatan berkaitan.
Walau bagaimanapun belum ada perbincangan di peringkat Kabinet sama ada Suruhanjaya Siasatan Diraja (RCI) akan ditubuhkan bagi menyiasat perkara tersebut.
Baru-baru ini, Suruhanjaya Pencegahan Rasuah Malaysia mengesahkan menerima butiran berhubung pecahan dana pakej rangsangan ekonomi yang dibelanjakan kerajaan pada 2020 dan 2021 berhubung pengurusan Covid-19.
Fokus siasatan terarah kepada RM92.5 bilion membabitkan dana kerajaan. – KOSMO! ONLINE


Banjir: 1,486 mangsa terjejas banjir di Pasir Mas, Rantau Panjang
Oleh ROHANA MOHD. NAWI

12 Disember 2022, 2:57 pm
PASIR MAS – Jumlah mangsa banjir di Pasir Mas dan Rantau Panjang ketika ini mencatatkan seramai 1,486 orang daripada 460 keluarga meskipun hujan di kebanyakan kawasan di dua kawasan itu berhenti sejak pagi tadi.
Timbalan Ketua Polis Daerah Pasir Mas, Superintendan Nik Aminuddin Raja Abdullah berkata, keadaan itu menyebabkan lima pusat pemindahan sementara (PPS) dibuka di Rantau Panjang dan satu di Pasir Mas.
Menurutnya, mengikut jangkaan, kemungkinan ramai mangsa banjir akan PPS di daerah ini dalam masa terdekat walaupun paras Sungai Golok menunjukkan penurunan iaitu 9.56 meter berbanding 9.66 meter semalam.
“Sebanyak 10 buah kampung di Rantau Panjang dan Pasir Mas sudah ditenggelami air. Terbaharu, Kampung Serongga di Pasir Mas sudah dilanda bah setinggi 0.3 meter hingga 0.8 meter.
“Kampung-kampung yang terjejas banjir itu hanya ditutup kepada kenderaan ringan, namun kenderaan berat masih boleh melalui kawasan tersebut,” katanya pada sidang akhbar di Pondok Polis Repek di sini di sini hari ini.
Mengulas lanjut, Nik Aminuddin berkata, antara kampung yang sudah dilanda banjir di daerah ini adalah Banggol Kong, Terusan, To’ Deh, Bakong, Kubang Pak Hitam Meranti dan Gelang Mas. – KOSMO! ONLINE


Mike Tyson bawa bapa tunai umrah
Oleh KOSMO!

13 Disember 2022, 10:00 pm
LOS ANGELES – Bekas juara tinju heavyweight dunia, Mike Tyson dilihat menunaikan umrah di Mekah, Arab Saudi baru-baru ini, lapor portal berita sportskeeda semalam.
Tyson, 50, mengerjakan umrah itu bersama DJ Khaled atau nama sebenarnya ialah Khaled Mohammed Khaled, 47, yang juga seorang penyanyi rap Amerika Syarikat (AS).
DJ Khaled itu menulis di Instagram: “Ketika saya berjalan di Mekah, air mata saya jatuh. Air mata kegembiraan. Sepanjang hidup saya, saya ingin pergi ke Mekah untuk berdoa dan bersyukur kepada Allah.”
Menurut portal berita WION, Tyson dan DJ Khaled berada di Arab Saudi untuk menghadiri Festival Filem Laut Merah dan selepas menghadiri acara itu, mereka menunaikan umrah.
Turut sama mengerjakan ibadat itu ialah bapa Tyson.
Bekas petinju terkenal dari AS itu dilaporkan memeluk Islam ketika menghabiskan masa di penjara pada tahun 1992 selepas didapati bersalah dalam beberapa pertuduhan termasuk merogol dan dipenjarakan selama enam tahun.

Beliau kemudian dibebaskan dari penjara pada tahun 1995. – Agensi


Wanita sakit perut terkejut lahir anak dalam tandas pesawat
Oleh KOSMO!

13 Disember 2022, 9:30 pm
QUITO, Ecuador – Seorang wanita dari Ecuador terkejut apabila dia melahirkan anak di dalam tandas sebuah pesawat kerana tidak menyedari dirinya telah hamil, lapor akhbar Daily Star semalam.
Tamara telah melakukan perjalanan ke Madrid, Sepanyol dengan menaiki penerbangan syarikat KLM Belanda yang perlu melakukan transit di lapangan terbang Schiphol, Amsterdam.
Ketika kejadian, dia pergi ke tandas kerana mengalami sakit perut hanya beberapa jam sebelum pesawat itu tiba di lapangan terbang tersebut.
Tamara bernasib baik kerana terdapat dua doktor dan seorang jururawat di dalam penerbangan itu datang untuk membantunya.
Syarikat penerbangan mempunyai polisi ketat yang melarang wanita sarat daripada terbang kerana risiko dan bahaya untuk bersalin di udara.
Dia sangat berterima kasih atas bantuan mereka sehingga menamakan anaknya, Maximiliano sempena nama salah seorang doktor dalam penerbangan itu.

Sebaik sahaja mereka mendarat di Belanda dengan selamat, Tamara dan bayinya dibawa dengan ambulans ke hospital Spaarne Gasthuis Haarlem South yang terletak di barat Amsterdam.
Jurucakap syarikat penerbangan mengesahkan bahawa ibu dan bayi itu berada dalam keadaan baik.
Mereka kini menunggu kertas kerja rasmi untuk bayi itu disiapkan sebelum boleh meneruskan perjalanan ke Madrid. – Agensi


Pemberian tuala wanita nampak kecil namun berimpak besar
Oleh MOHD. HUSNI MOHD. NOOR

13 Disember 2022, 10:48 pm
PUTRAJAYA – Inisiatif pemberian tuala wanita secara percuma mungkin nampak kecil tapi ia boleh memberi impak yang besar untuk menangani isu kemiskinan haid di negara ini.
Itu penjelasan diberikan Menteri Kesihatan, Dr. Zaliha Mustafa berhubung kekeliruan isu pemberian tuala wanita secara percuma yang dinyatakan olehnya sebelum ini.
Dr. Zaliha berkata, isu kemiskinan haid sangat bertepatan dengan kesihatan menstrual dan sistem reproduktif wanita di Malaysia.
Menurutnya, beliau mengambil maklum di atas kekeliruan dan berterima kasih kepada pandangan orang ramai mengenai kenyataannya sebelum ini.
“Saya ingin jelaskan bahawa inisiatif yang hendak dimulakan di Ibu Pejabat Kementerian Kesihatan (KKM) itu adalah bagi melihat aspek pengoperasian serta maklumbalas segera.
“Sekiranya berjaya, saya lihat ia boleh diperluaskan ke fasiliti-fasiliti kesihatan yang strategik dan melibatkan orang awam,” katanya menerusi hantaran di Facebook, hari ini.

Semalam, Dr. Zaliha ketika berucap pada Majlis Perhimpunan Bulanan KKM memaklumkan, insiatif pemberian tuala wanita percuma dimulakan terlebih dahulu di tandas Pejabat Menteri KKM.
Malah, inisiatif itu juga akan dibawa ke peringkat lebih tegas dan berbentuk polisi termasuk diperluas ke seluruh negara.
Bagaimanapun, idea itu menarik perhatian pengguna media sosial yang menyifatkan ia bukan langkah baharu sebaliknya sudah dilaksanakan di beberapa tempat termasuk di sekolah.
Malah, tidak kurang juga memuji idea itu memandangkan ada segelintir masyarakat di negara ini yang tidak mampu untuk memberi tuala wanita.- KOSMO! ONLINE.


2 pegawai imigresen ditahan terlibat seludup PATI
Oleh EDDY AQMAL MOHAMED HAMIDI

13 Disember 2022, 9:54 pm
PUTRAJAYA – Dua pegawai imigresen antara yang ditahan kerana bersubahat dengan satu sindiket penyeludupan pendatang asing tanpa izin (PATI) dalam operasi di Lapangan Terbang Antarabangsa Kuala Lumpur 2 (KLIA2), Sepang, 9 Disember lalu.
Ketua Pengarah Imigresen Malaysia, Datuk Seri Khairul Dzaimee Daud berkata, operasi kira-kira pukul 7 malam itu dijalankan oleh sepasukan pegawai dari Bahagian Perisikan dan Operasi Khas Jabatan Imigresen (JIM) Putrajaya hasil maklumat perisikan dan maklumat awam.
“Dalam operasi tersebut, seramai lima individu berusia 31 hingga 49 tahun telah berjaya ditahan yang terdiri daripada dua wanita Indonesia, yang baru saja tiba dan seorang lelaki Indonesia yang berperanan sebagai ejen.
“Turut ditahan adalah dua orang pegawai imigresen yang bersubahat dengan sindiket dan ejen yang menguruskan kemasukan PATI tersebut,” katanya dalam kenyataan hari ini.
Menurut Khairul Dzaimee, ejen berkenaan akan mengatur kemasukan PATI disenarai hitam di atas kesalahan lampau dengan kerjasama pegawai imigresen yang bersubahat di kaunter ketibaan untuk menurunkan cap masuk.
“Mereka juga diupah antara RM1,000 hinga RM2,000 bagi setiap PATI yang kemudiannya akan dijemput oleh ejen untuk dibawa ke destinasi yang ditujui untuk tujuan bekerja secara tidak sah.

“Kemasukan PATI itu juga tidak akan direkodkan di dalam sistem imigresen oleh pegawai tersebut,” jelas beliau.
Tambah Khairul Dzaimee, kesemua PATI tersebut ditahan kerana telah melakukan kesalahan di bawah Akta Imigresen 1959/63 dan disiasat di bawah akta sama.
“Seorang ejen dan dua pegawai imigresen yang terlibat pula ditahan dan disiasat di bawah Akta Antipemerdagangan Orang dan Antipenyeludupan Migran 2007 (ATIPSOM).
“Kesemua warga asing yang ditahan telah dibawa ke Pejabat Imigresen Putrajaya untuk siasatan dan tindakan lanjut manakala dua orang pegawai imigresen itu ditahan reman selama tujuh hari untuk siasatan,” tegas beliau.- KOSMO! ONLINE.


Cadangan bangunkan ladang solar terapung terbesar di Malaysia
Oleh SHAMSUL KAMAL AMARUDIN

13 Disember 2022, 9:20 pm
LUMUT – Lembaga Urus Air Selangor (LUAS) akan bekerjasama dengan Kumpulan syarikat ADL Sdn. Bhd. (ADL) bagi membangunkan projek tenaga solar terapung terbesar di negara ini di Selangor tahun depan.
Menerusi usahasama itu, ADL dijangka melabur kira-kira RM200 juta bagi membangunkan ladang solar terapung yang mempunyai keupayaan membekalkan tenaga elektrik berkapasiti 50 Megawatt, dalam tempoh sebelum suku ketiga tahun depan.
Ketika ini, anak syarikat kerajaan negeri, Kumpulan Semesta Sdn. Bhd. (KSSB) sudah mengenal pasti sekurang-kurangnya tiga kolam bekas lombong di Bestari Jaya dan Serendah untuk dibangunkan projek tersebut.
Pengarah LUAS, Hasrolnizam Shaari berkata, ia sebagai salah satu usaha untuk mengoptimumkan penggunaan 98 kawasan kolam bekas aktiviti perlombongan di negeri itu yang mana ada antaranya ketika ini tidak diuruskan dengan baik.
“Kami yang berada di bawah pentadbiran Exco Infrastruktur dan Kemudahan Awam Selangor diberi tanggungjawab dengan KSSB melaksanakan usaha membaik pulih kolam-kolam tersebut dan LUAS diberi peranan untuk melihat potensi kolam-kolam ini daripada sudut yang lebih luas.
“Oleh itu, kami datang ke sini hari ini untuk melihat kejayaan ADL dalam menjadikan ladang solar di kawasan ini sebagai sumber tenaga alternatif untuk Tenaga Nasional Berhad (TNB).

“Ia juga bagi memenuhi hasrat kepimpinan kerajaan negeri yang ingin melihat usaha seumpama ini di Selangor,” katanya ketika ditemui pemberita selepas melakukan lawatan ke ladang solar terapung ADL di Segari, dekat sini hari ini.
Hadir sama, Ketua Jabatan Penyelidikan dan Pemasaran KSSB, Mohd. Nizam Mohd. Ishak dan Pengarah Urusan Kumpulan ADL, Datuk YK Kong.
Pada program itu, Mohd. Nizam dan Kong turut bertukar memorandum persefahaman (MoU) sambil disaksikan Hasrolnizam. – KOSMO! ONLINE.


Bau busuk bawa penemuan mayat bekas mahasiswa
Oleh AZMI NORDIN

13 Disember 2022, 9:04 pm
SERDANG – Bermula dengan laporan bau busuk di sebuah kediaman di Taman Sri Serdang, polis kemudiannya menemukan mayat lelaki warga Afrika yang dipercayai sudah empat hari di sebuah bilik tidur rumah berkenaan, petang tadi.
Ketua Polis Daerah Serdang, Asisten Komisioner A. A. Anbalagan berkata, pihaknya menerima aduan daripada orang awam yang tidak senang dengan bau busuk dari kediaman mangsa sekitar pukul 11.50 pagi tadi.
Katanya, siasatan awal mendapati mangsa berusia 31 tahun itu telah meninggal dunia dan merupakan bekas mahasiswa di sebuah Institut Pengajian Tinggi Awam (IPTA) pada 2017 lalu.
“Tiada maklumat yang diperoleh berkaitan mangsa selepas tamat belajar di IPTA itu, kali terakhir mangsa dilihat pada Isnin minggu lalu oleh pekerja kedai serbaneka berhampiran rumahnya.
“Mangsa yang tinggal berseorangan itu disyaki mempunyai penyakit kerana terdapat banyak ubat-ubatan atas namanya yang berada di dalam bilik tidur,” katanya dalam satu kenyataan hari ini.
Dalam pada itu, pemeriksaan terhadap tubuh badan mangsa dapati tiada unsur jenayah dan telah disahkan oleh pihak Kementerian Kesihatan (KKM).

Menurut Anbalangan, doktor Patalogis Hospital Serdang mengesahkan tempoh kematian mangsa sudah mencapai empat hari.
“Siasatan di tempat kejadian juga mendapati tiada unsur jenayah dan kes diklafikasikan sebagai kematian mengejut (SDR),” katanya. – KOSMO! ONLINE.


MCMC keluar 112 kompaun bernilai lebih RM4.6 juta
Oleh MOHD RIDZAUDDIN ROSLAN

13 Disember 2022, 10:08 pm
CYBERJAYA- Suruhanjaya Komunikasi dan Multimedia Malaysia (MCMC) mengeluarkan sebanyak 112 kompaun bernilai RM4,696,000 sepanjang tahun 2022 melibatkan pelbagai kesalahan di bawah Akta Komunikasi dan Multimedia (AKM) 1998 serta perundangan subsidiari di bawah akta tersebut.
Menurut Jabatan Komunikasi Korporat MCMC, daripada jumlah itu, sebanyak 106 kompaun dikeluarkan terhadap pemegang lesen MCMC melibatkan 53 kompaun bagi kesalahan di bawah Peraturan-Peraturan Komunikasi dan Multimedia (Penomboran) 2016.
Katanya, ia melibatkan kegagalan mematuhi rancangan penomboran dan pengalamatan elektronik.
“Selain itu, 27 kompaun dikeluarkan bagi kesalahan di bawah Peraturan-Peraturan Komunikasi dan Multimedia (Pemberian Perkhidmatan Sejagat) 2002.
“Sebanyak 17 kompaun pula bagi kesalahan di bawah Seksyen 105 (3) AKM 1998 iaitu kegagalan mematuhi standard mandatori,” katanya dalam satu kenyataan di sini tadi.
Menurutnya, MCMC turut mengeluarkan sebanyak lima kompaun bagi kesalahan di bawah Seksyen 242 AKM 1998 iaitu kegagalan mematuhi syarat-syarat lesen.

“Dua kompaun lagi bagi kesalahan di bawah Seksyen 127 AKM 1998 iaitu kegagalan mematuhi ‘Guidelines on Registration of End-Users of Prepaid Public Cellular Services’.
“Pada masa sama, dua kompaun turut dikeluarkan bagi kesalahan di bawah Seksyen 126 AKM 1998 iaitu menawarkan perkhidmatan tanpa lesen,” ujarnya.
Katanya, pihak MCMC turut mengeluarkan enam kompaun terhadap pihak bukan pemegang lesen merangkumi lima kompaun bagi kesalahan di bawah Peraturan 16 (1)(b) Peraturan-Peraturan Komunikasi dan Multimedia (Standard Teknik) 2000 iaitu menggunakan kelengkapan komunikasi yang tidak diperakui.
“Satu lagi kompaun bagi kesalahan di bawah Seksyen 235 AKM 1998 iaitu menyebabkan kerosakan kepada kemudahan rangkaian,” tegasnya. – KOSMO! ONLINE.


Mayat berulat dalam rumah
Oleh CHERINE JON

13 Disember 2022, 10:04 pm
PADAWAN – Seorang wanita warganegara Kanada ditemui meninggal dunia dengan keadaan mayat sudah berulat di sebuah rumah di Synergy Square, Jalan Matang di sini.
Ketua Polis Daerah Padawan, Superintendan Abang Zainal Abidin Abang Ahmad berkata pihaknya menerima laporan mengenai penemuan mayat warga emas itu kira-kira pukul 4 petang hari ini.
Katanya laporan dibuat seorang wanita tempatan yang memberitahu terhidu bau busuk di tingkat bawah kediaman sewanya di Blok G Synergy Square.
Susulan itu, katanya anggota dari Balai Polis Batu Kawa telah digerakkan ke lokasi dan mereka terpaksa mengumpil pintu hadapan rumah wanita terbabit dengan besi kerana berkunci dari dalam.
“Sebaik saja pintu hadapan rumah berjaya dibuka, terdapat timbunan kotak tisu dalam rumah berkenaan.
“Mayat simati dijumpai terbaring terlentang di tepi timbunan kotak tisu yang berselerak.

“Keadaan simati ketika dijumpai telah berulat dan bahagian muka dalam keadaan tidak sempurna,” katanya dalam kenyataan, hari ini.
Abang Zainal berkata berdasarkan maklumat daripada pengadu di lokasi kejadian, wanita itu tinggal berseorangan dan dipercayai tinggal di rumah berkenaan lebih kurang 10 tahun.
Katanya turut dijumpai pasport wanita itu, yang dikenali sebagai Tan Onn Har dan berusia 82 tahun.
“Pasukan perubatan daripada Hospital Umum Sarawak yang hadir ke lokasi kejadian mengesahkan kematian simati dan tiada sebarang tanda-tanda jenayah mahupun penemuan objek tajam atau tumpul di tempat kejadian iaitu di atas katil wanita itu dijumpai mati,” katanya.
Abang Zainal menambah mayat mangsa telah dihantar ke bilik mayat Hospital Umum Sarawak untuk tindakan lanjut.
Justeru, katanya usaha mengesan ahli keluarga mangsa sedang dilakukan dan orang ramai yang mempunyai sebarang maklumat mengenai kejadian diminta tampil bagi membantu siasatan polis.


Penjawat awam ditemui mati tergantung
Oleh MOHD. HUSNI MOHD. NOOR

13 Disember 2022, 10:17 pm
PUTRAJAYA – Seorang penjawat awam ditemui maut dalam keadaan tergantung di sebuah unit kuarters teres dua tingkat di sini, pagi tadi.
Dalam kejadian pukul 10.54 pagi di Presint 11 itu, mangsa yang maut merupakan seorang lelaki berusia 40-an dan merupakan Penolong Pegawai Teknologi Maklumat di sebuah kementerian.
Ketua Polis Daerah Putrajaya, Asisten Komisioner A Asmadi Abdul Aziz berkata, insiden itu dimaklumkan jiran mangsa yang terlihat mangsa dalam keadaan tergantung dengan tali berlapik kain di leher di tepi tangga tingkat bawah rumah berkenaan.
Beliau berkata, pihak bomba terpaksa memecah masuk rumah mangsa sebelum pasukan perubatan mengesahkan mangsa sudah meninggal dunia.
“Jiran mangsa memaklumkan, mangsa kali terakhir dilihat pada pagi Sabtu lalu dalam keadaan sihat.
“Ketika ditemui, mangsa memakai baju T berwarna hitam dan masih berkain pelekat,” katanya ketika dihubungi hari ini.

Ujar beliau, siasatan awal mendapati, tiada unsur jenayah ditemui di rumah mangsa malah pintu rumah berada dalam keadaan berkunci serta tiada kesan pecah masuk atau kesan umpil selain barangan peribadi simati juga turut ditemui.
A. Asmadi berkata, siasatan juga mendapati, mangsa adalah duda anak tiga dan sudah bercerai empat tahun lalu manakala kesemua anaknya pula menetap bersama bekas isteri.
Menurutnya, mangsa mempunyai rekod kesihatan mental serta laporan perubatan daripada Klinik Psikiatrik Hospital Putrajaya dan mangsa menghidap penyakit ‘Bipolar Disorder Type 1 in Depressive Phase’.
“Mangsa juga sedang menerima rawatan di Klinik Psikiatrik Hospital Putrajaya sejak 26 September lalu dan mengambil ubat jenis Risperidone (ubat untuk kurangkan simptom masalah mental seperti Schizophrenia).
“Mayat mangsa telah dihantar ke Jabatan Forensik Hospital Putrajaya untuk dibedah siasat dan kematian mangsa diklasifikasikan sebagai mati mengejut,” katanya.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. -KOSMO! ONLINE.


Lelaki terjun sungai elak dicekup mati lemas
Oleh MOHD. RAFIE AZIMI

13 Disember 2022, 9:09 pm
ALOR SETAR – Seorang lelaki yang bertindak terjun ke dalam Sungai Kedah ketika melarikan diri daripada polis ditemui mati lemas pada pukul 3.34 petang tadi.
Lelaki berusia 45 tahun itu bertindak sedemikian bagi mengelak ditahan polis yang melakukan serbuan dadah kira-kira pukul 1 tengah hari.
Pengarah Jabatan Bomba dan Penyelamat negeri, Sayani Saidon berkata, mayat mangsa ditemui kira-kira 44 meter dari tebing sungai tersebut yang mempunyai kedalaman satu meter
“Mayat mangsa diserahkan kepada pihak polis untuk tindakan lanjut,” katanya di sini hari ini.
Sementara itu, Ketua Polis Daerah Kota Setar, Asisten Komisioner Ahmad Shukri Mat Akhir berkata, mayat mangsa dihantar ke Jabatan Forensik Hospital Sultanah Bahiyah (HSB) di sini untuk bedah siasat.
“Setakat ini pihak polis masih mengesan seorang lagi individu yang turut terjun ke sungai tersebut bersama mangsa dan sempat berenang ke tebing,” katanya.

Terdahulu Kosmo! melaporkan seorang lelaki dikhuatiri lemas selepas terjun ke dalam Sungai Kedah ketika cuba melarikan diri daripada polis di Taman Limau Manis, Jalan Alor Mengkudu, dekat sini hari ini.
Lelaki berusia 45 tahun itu merupakan salah seorang daripada tiga tokan dadah yang cuba diberkas di lokasi berkenaan. – KOSMO! ONLINE


Penggunaan telefon pintar jejas hubungan suami isteri
Oleh KOSMO!

13 Disember 2022, 8:30 pm
NEW DELHI – Walaupun telefon pintar menjadi sebahagian daripada rutin harian namun penggunaannya secara berlebihan didapati boleh menjejaskan hubungan pasangan suami isteri di India, demikian menurut kajian oleh pembuat alat komunikasi pintar, Vivo seperti dilaporkan portal berita udayavani semalam.
Kajian berjudul ‘Switch Off’ atau ‘Matikan’ itu dijalankan dengan pihak Research Cybermedia mengenai telefon pintar dan kesannya kepada hubungan manusia pada tahun ini.
Dalam kajian itu, ia mendapati bahawa sebanyak 67 peratus orang mengaku menggunakan telefon pintar walaupun sedang bersama pasangan masing-masing.
Namun, sebanyak 89 peratus responden berkata, mereka meluangkan lebih masa sedikit untuk terlibat dalam perbualan santai dengan pasangan masing-masing.
Penemuan itu juga menunjukkan bahawa majoriti pengguna telefon pintar bersetuju bahawa penglibatan secara peribadi adalah lebih santai dan mereka menghabiskan lebih sedikit masa untuk melakukan perkara yang sama.
“Lapan puluh empat peratus responden ingin meluangkan lebih banyak masa bersama pasangan mereka. Orang ramai menerima masalah dan bersedia untuk berubah.  Sebanyak 88 peratus responden bersetuju bahawa peningkatan penggunaan telefon pintar menjejaskan hubungan dengan pasangan mereka,” kata kajian tersebut.

Menurut penemuan itu, secara purata, 4.7 jam dihabiskan untuk telefon pintar pada setiap hari oleh responden dan keadaan itu adalah untuk para suami dan isteri.
Selain itu, sebanyak 73 peratus responden menerima bahawa pasangan masing-masing mengadu tentang sikap keterlaluan mereka menggunakan telefon dan bukannya menghabiskan masa bersama-sama.
Kajian itu mendedahkan bahawa sebanyak 70 peratus orang menjadi jengkel apabila pasangan masing-masing meminta sesuatu ketika mereka ‘asyik’ dengan telefon pintar mereka.
Menurut kajian itu lagi, sebanyak 66 peratus orang merasakan bahawa penggunaan telefon pintar yang berlebihan telah melemahkan hubungan dengan pasangan mereka.
Kajian itu telah dijalankan berdasarkan tinjauan terhadap 1,000 pengguna di seluruh Delhi, Mumbai, Kolkata, Chennai, Hyderabad, Bangalore, Ahmedabad dan Pune. – Agensi


PPS diaktifkan lebih awal bersedia hadapi banjir
Oleh MOHD. HUSNI MOHD. NOOR

13 Disember 2022, 7:46 pm
PUTRAJAYA – Kerajaan akan mengaktifkan Pusat Pemindahan Sementara (PPS) lebih awal di seluruh negara sebagai persiapan berdepan banjir yang dijangka bermula akhir minggu ini.
Timbalan Perdana Menteri, Datuk Seri Ahmad Zahid Hamidi berkata, fokus utama pastinya kepada kawasan yang dijangkakan mengalami jumlah taburan hujan tinggi yang akan menyebabkan berlakunya banjir.
Beliau berkata, acuan baharu persiapan itu berdasarkan ramalan Jabatan Meteorologi Malaysia (MetMalaysia) iaitu sebelum berlaku banjir di kawasan berkenaan.
“Ini adalah langkah baharu. Ia bagi mengelakkan kehilangan nyawa, kerosakan harta benda atau kehilangan dokumen penting.
“METMalaysia memaklumkan ada tiga kawasan utama yang bakal mengalami taburan hujan tinggi iaitu kawasan Timur Semenanjung Kelantan dan Terengganu), pantai Timur Sabah dan pantai Barat Sarawak,”katanya.
Beliau berkata demikan pada sidang akhbar selepas mempengerusikan Mesyuarat Jawatankuasa Pengurusan Bencana Pusat (JBPB) di sini, hari ini.

Dalam pada itu, katanya, beliau sudah mengarahkan agar agensi pusat melayani sama rata kerajaan negeri pembangkang terutama dalam soal pengurusan banjir.
Ujar beliau, soal kesaksamaan dan keadilan mesti dilakukan tanpa mengira negeri itu diperintah oleh pihak mana kerana ia bertujuan menyelesaikan masalah rakyat dan bukannya menyelesaikan masalah politik.
“Ini bukan pendekatan baru kerana saya biasa lakukan ketika saya mempengerusikan mesyuarat jawatankuasa ini pada pimpinan kerajaan dahulu.
“Pada hemat saya, pendekatan ini turut dipegang Perdana Menteri, Datuk Seri Anwar Ibrahim yang juga mahu ia dilakukan demi rakyat, kesaksamaan dan keadilan,” katanya.
Sementara itu, Ahmad Zahid berkata, mesyuarat hari ini turut membincangkan penyelesaian jangka masa panjang dalam menangani isu banjir termasuk penyediaan tebatan banjir secara holistik.
Katanya, biarpun ia akan membabitkan kos yang besar namun, apabila siap kelak ia bakal membabitkan persediaan pengurusan banjir sepanjang tempoh sehingga 2100.-KOSMO! ONLINE.


iPhone ada permainan tersembunyi
Oleh KOSMO!

13 Disember 2022, 9:00 pm
LOS ANGELES – Telefon pintar iPhone mempunyai pemainan percuma yang tersembunyi dan memerlukan pemilik membuka ‘kuncinya’ untuk bermain, lapor portal berita The Sun.
Menurut portal tersebut, mula-mula buka iPhone dan kemudian navigasi ke aplikasi rasmi Google untuk sistem operasi mudah alih (iOS) yang dikeluarkan oleh Apple Inc.
Ia melaporkan, anda boleh menemuinya dengan cepat dengan meleret ke bawah dari tengah skrin dan kemudian cari Google dan selepas menemuinya, ketik ikon Tab di bahagian bawah sebelah kanan.
Sekarang leret ke atas dari tengah skrin berulang kali dan lakukannya dengan cepat dan jika anda telah melakukannya dengan betul, skrin akan mendedahkan permainan tersembunyi.
Ia adalah permainan gaya pinball yang mana anda perlu mengetik pada bahagian kiri dan kanan skrin untuk mengaktifkan imej dayung.
Menurut The Sun, anda perlu mengekalkan bola tinggi-tinggi tanpa membiarkannya jatuh di antara tengah-tengah dayung dan untuk mendapatkan mata dan mara melalui tahap tertentu. – Agensi


Corolla catat jarak perjalanan 2 juta kilometer masih utuh
Oleh KOSMO!

13 Disember 2022, 8:00 pm
WELLINGTON – Seorang pemandu penghantaran sebelum ini berikrar kereta Toyota Corolla keluaran tahun 1993 akan ‘bergerak’ selama-lamanya selepas ia mencapai jarak perjalanan sejauh 2,000,000 kilometer (km) yang sukar dipercayai, lapor portal berita Daily Star semalam.
Pemandu itu, Graeme Hebley membeli kenderaan tersebut pada tahun 2000 dan telah mencapai jarak yang mengagumkan dalam tugasnya sebagai kontraktor penghantaran akhbar.
Hebley, 72, juga telah mengaku bahawa kenderaan berkenaan mungkin akan bertahan lebih lama daripadanya kerana jentera yang kukuh itu masih bergerak dengan lancar.
Pergerakannya masih lancar walaupun pemanduan dilakukan selama lapan jam antara Wellington dan New Plymouth di Pulau Utara negara itu enam hari pada setiap minggu.
Toyota Corolla miliknya masih mempunyai transmisi dan enjin asal walaupun sudah bergerak sejauh 5,000 kilometer hampir setiap minggu.
Pemeriksaan biasa yang menyaksikan kenderaannya diservis dua minggu sekali di Auto Guthrie di Whanganui dianggapnya telah membantu jangka hayat kereta tersebut.

Seorang mekanik, John Sherman mengaku dia kagum dengan kereta itu dan mengesahkan rekod Hebley dengan memberitahu akhbar New Zealand Herald: “Jika saya tidak membuatnya (melakukan servis), saya tidak akan percaya.
“Saya tidak akan percaya ia boleh melakukan dua juta (km). Dalam keseluruhan kerjaya saya, itu (klometer) adalah yang tertinggi pernah saya lihat.”
Dia menambah bahawa jarak jauh perjalanan sebelum ini dibuat oleh sebuah kenderaan yang bergerak sejauh 700,000km. – Agensi


Mahkamah: Anwar saman Sanusi berhubung ceramah didakwa fitnah di Tambun
Oleh NUZULSHAM SHAMSUDDIN

13 Disember 2022, 7:56 pm
KUALA LUMPUR – Perdana Menteri Datuk Seri Anwar Ibrahim memfailkan saman fitnah terhadap Menteri Besar Kedah Datuk Seri Muhammad Sanusi Md. Nor atas dakwaan memfitnahnya dalam satu ceramah kempen pilihan raya “Jelajah PN Best Tambun” pada 13 November lalu.
Anwar ,75, selaku plaintif memfailkan saman fitnah itu melalui Tetuan S.N Nair & Partners di Mahkamah Tinggi Alor Setar, Kedah hari ini dengan menamakan Muhammad Sanusi, 48, sebagai defendan tunggal.
Berdasarkan dokumen yang diperoleh petang tadi Anwar mendakwa pada 13 November lalu, Muhammad Sanusi yang juga Pengerusi Perikatan Nasional (PN) Kedah telah memberi cerama kempen pilihan raya sebagai menyokong calon PN bagi Parlimen Tambun, Datuk Seri Ahmad Faizal Azumu dengan ratusan pengunjung menghadiri ceramah itu.
Dakwa Anwar, ucapan kemudian telah diterbitkan dan disiarkan secara siaran langsung melalui laman sosial Facebook di bawah nama “Faizal Azumu”.
Ceramah itu kemudian mendapat tontonan melebihi 88,000 kali, 531 reaksi, 58 kali perkongsian dan 384 komen, setakat tarikh pemfailan saman itu.
Anwar mendakwa dalam ceramah itu antaranya membawa maksud beliau telah menyalahgunakan kuasa dan kedudukannya, seorang
pendusta dan pembohong, mengkhianati mandat rakyat.

Selain itu plaintif seorang penjenayah walaupun pengampunan penuh telah diberikan oleh Yang di-Pertuan Agong (YDPA).
Kata Anwar akibat daripada kenyataan fitnah itu reputasi dan kredibilitinya sebagai pemimpin Islam yang disegani di dunia Islam telah tercalar teruk dalam menghadapi dakwaan keji dan tidak benar tersebut.
Plaintif juga mendakwa kenyataan-kenyataan itu adalah tidak benar, keji serta berniat jahat dengan tujuan untuk menghasut orang ramai dan menimbulkan kebencian peribadi terhadapnya dan Pakatan Harapan (PH) semasa tempoh berkempen menjelang Pilihan Raya Umum ke-15(PRU15) pada 19 November lalu.
Dakwanya lagi kenyataan fitnah itu menyebabkannya dihina, mendapat cemuhan daripada masyarakat selain memudaratkan imej dan reputasi baiknya sebagai Presiden Parti Keadilan Rakyat (PKR), Pengerusi PH, Ahli Parlimen Tambun, Perdana Menteri ke-10 dan Menteri Kewangan Malaysia.
Kemudian pada 16 November lalu, Anwar melalui peguamnya menuntut defendan menarik balik, memohon maaf dan mengaku janji untuk tidak mengulangi dan membayar ganti rugi kepada plaintif
Bagaimanapun defendan melalui surat peguamnya bertarikh 7 Disember lalu, membalas surat dan menyatakan pengakuan tidak berbelah bahagi (tetap dengan pendirian) mengenai fakta dalam ucapan tersebut.
Sehubungan itu, plaintif memohon ganti rugi am, teruk serta teladan selain perintah untuk menghalang defendan daripada terus mengungkap, mengarang, menerbitkan atau menerbitkan kenyataan serupa terhadap plaintif serta relif-relif lain yang difikirkan sesuai oleh mahkamah. – KOSMO! ONLINE.


Lelaki rugi AS$30,000, ditipu warga asing
Oleh AZMI NORDIN

13 Disember 2022, 8:58 pm
AMPANG JAYA – Seorang lelaki tempatan berputih mata selepas wang AS$30,000 miliknya yang ingin ditukarkan kepada mata wang Malaysia dilarikan lelaki warga asing dalam kejadian di hadapan sebuah restoran, di sini, tengah hari tadi.
Ketika kejadian itu, mangsa bersama rakannya berada di dalam kereta yang dipandu suspek sebelum berhenti di hadapan restoran lalu turun berbincang tentang pertukaran wang tersebut.
Selepas persetujuan dicapai, mangsa mengeluarkan wang tunai sebanyak AS$30,000 dari beg sandangnya namun secara tiba-tiba, suspek telah merampas beg tersebut lalu melarikan diri ke arah sebuah kereta dipercayai Toyota Vios.
Menurut mangsa, kenderaan yang dinaiki suspek itu mempunyai pemandu yang tidak dikenali dan telah melarikan diri bersama wang mangsa dan meninggalkan kereta yang dibawanya pada awal kejadian.
Suspek turut meninggalkan sejumlah wang ringgit Malaysia disyaki palsu kepada mangsa , mangsa merasakan dirinya ditipu bertindak membuat laporan polis di Ibu Pejabat Polis (IPD) Ampang Jaya petang tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata,  siasatan awal mendapati mangsa berjumpa dengan suspek atas urusan hendak menukarkan wang AS$30,000.

“Mangsa dijanjikan suspek mendapat RM150,000 yang mana akan mendapat keuntungan sebanyak RM15,000 hasil dari pertukaran wang tersebut.
“Mangsa mengenali suspek melalui rakannya turut ada semasa kejadian berlaku dan kejadian ini pertama kali berlaku keatas mangsa kerana sebelum ini tidak pernah berjumpa dengan suspek,” katanya dalam kenyataan hari ini.
Mohamad Farouk berkata, tiada mangsa yang tercedera di dalam kejadian ini dan kes disiasat bawah Seksyen 395 dan 489C Kanun Keseksaan. -KOSMO! ONLINE.


Arab Saudi mahu bina bangunan tinggi 2 kilometer
Oleh KOSMO!

13 Disember 2022, 7:30 pm
LONDON – Berdiri enam kali ganda lebih tinggi daripada bangunan The Shard, London dan dua kali lebih tinggi daripada Gunung Snowdon, Arab Saudi mampu untuk membina struktur ‘Megascraper’ atau bangunan tertinggi di dunia, lapor portal berita The Sun semalam.
Rancangan sedang dirangka untuk membina menara setinggi 2,000 meter yang akan menjadi pusat pembangunan semula besar-besaran di ibu kota Saudi, Riyadh sekali gus akan menjadi salah satu struktur buatan manusia terbesar sepanjang zaman.
Bangunan itu akan menelan kos anggaran sebanyak £4 bilion (RM21.76 bilion) untuk dibina dan membuka ruang kepada pereka bentuk bagi mencipta struktur mega dalam satu pertandingan reka bentuk.
Struktur mega itu akan memiliki tinggi lebih dua kali ganda daripada bangunan tertinggi di dunia, Burj Khalifa di Dubai, Emirah Arab Bersatu (UAE), lapor syarikat media MEED.
Jika siap dibina, struktur tersebut akan menyebabkan bangunan tertinggi di Amerika Syarikat (AS) dan Britain bakal menjadi kerdil.
Ini adalah kerana bangunan tersebut akan menjadi hampir empat kali ganda lebih tinggi daripada One World Trade Centre dan 20 kali ganda ketinggian Big Ben di London.

Majlis Bangunan Tinggi dan Habitat Bandar mentakrifkan bangunan ‘supertall’ atau dianggap ketinggian luar biasa apabila mencapai ketinggian melebihi 300 meter.
Struktur lebih 600 meter pula dilabel ‘megatall’ atau bangunan mega, menurut majlis bangunan tersebut.
Walaupun terdapat 173 bangunan dengan ketinggian luar biasa, kini hanya terdapat empat struktur mega tertinggi di dunia iaitu Burj Khalifa(Dubai); Merdeka 118 (Kuala Lumpur); Menara Shanghai (Shanghai) dan Menara Jam Diraja Mekah.
Lapan firma telah dijemput untuk menyertai pertandingan reka bentuk yang dijalankan oleh Public Investment Fund (PIF) atau Tabung Pelaburan Awam, Arab Saudi. – AFP


Amaran ribut petir, hujan lebat di 5 negeri malam ini
Oleh MUHAMMAD NAJIEB AHMAD FUAD

13 Disember 2022, 8:51 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir serta hujan lebat di lima negeri hingga pukul 10 malam ini.
MetMalaysia menerusi kenyataan di laman sesawangnya berkata, amaran itu melibatkan negeri di Perak, Pahang, Selangor, Johor dan Sarawak.
“Di Perak melibatkan Larut, Matang dan Selama, Kuala Kangsar, Manjung, Kinta, Perak Tengah, Kampar dan Hilir Perak manakala di Pahang di Tanah Tinggi Cameron, Maran, Kuantan, Bera, Pekan dan Rompin.
“Di Selangor pula satu daerah iaitu di Sabak Bernam, turut terlibat di Johor ialah Mersing, Kulai, Kota Tinggi dan Johor Bahru,” katanya.
Dalam pada itu turut menerima ribut petir dan hujan lebat di Sarawak melibatkan Serian, Samarahan (Simunjan), Sri Aman, Betong (Pusa dan Betong) dan Kapit (Song). – KOSMO! ONLINE.


Air mata jantan Fendy Bakry gugur, kucing kesayangan mati
Oleh MOHAMMAD SHAHEMY AZMI

13 Disember 2022, 8:00 pm
PETALING JAYA – “Anak yang baik, tak nakal. Sentiasa jadi pendengar yang baik walaupun kita tak tahu apa yang dia fikirkan atau faham.”
Demikian luahan hati pelakon Fendy Bakry yang gagal menahan kesedihan apabila kucing kesayangannya yang diberi nama Missy mati.
Menerusi hantaran yang dimuat naik dalam Instagram miliknya, Fendy tidak dapat menahan rasa sedih sehingga menangis selepas kucing berwarna kelabu yang dibela sejak kecil itu mati akibat pendarahan dalam paru-paru.
“Aku tatang dari kecil sejak mula-mula ambil di @kieracatkongdom dan akan sentiasa dapatkan rawatan di klinik.
“Tapi semalam, Missy dah pergi (mati) tinggalkan aku dan isteri disebabkan paru-paru berdarah,” kata pelakon drama Hati Yang Dikhianati itu.
Pelakon berusia 34 tahun itu turut mendedahkan dirinya bukanlah seorang pencinta haiwan pada mulanya kerana pernah beranggapan individu yang menangis kerana kematian haiwan hanya mengada-ngada.

Namun, selepas memelihara kucing sebanyak 13 ekor sejak 10 tahun lalu, Fendy kini faham akan perasaan mereka yang mempunyai haiwan kesayangan.
“Begini rasanya perasaan seorang pencinta kucing yang sedih kerana kehilangan. Bila orang kongsi tentang kematian kucing mereka, aku mesti cakap kucing sahaja pun, jangan layankan sangat.
“Tapi itu dulu, cerita 10 tahun lepas. Aku sekarang bela bukan setakat seekor, tapi dah 13 ekor. Semuanya bermula dengan Missy,” katanya.
Menganggap Missy umpama anak sendiri, Fendy dan isterinya yang menggelarkan diri mereka sebagai daddy dan mommy mengucapkan terima kasih kepada kucing tersebut kerana hadir dalam hidupnya.
“Terima kasih nak, hadir dalam hidup daddy dan mommy, berkongsi kebahagiaan dan kasih sayang bersama. Tenanglah di sana. Missy dah tak sakit lagi.
“Kami sayang awak. Daddy simpan sini (video) supaya tak hilang okey,” kata Fendy. – KOSMO! ONLINE


Bapa bunuh anak sumbat dalam beg | 15 MINIT MMTV 13 Disember 2022
Oleh MOHD RASDAN AHMAD

13 Disember 2022, 7:36 pm


Saya tak cakap apa-apa tentang kahwin – Shuib
Oleh MOHAMMAD SHAHEMY AZMI

13 Disember 2022, 7:18 pm
KUALA LUMPUR – Pelawak dan juga penyampai radio, Shuib menafikan dirinya kini sedang sibuk membuat persiapan untuk melangsungkan majlis pernikahan dengan wanita dikenali sebagai Watie.
Bahkan, Shuib atau nama lengkapnya Shahmira Muhammad, 38, mengakui tidak suka apabila tular berita sebegitu kerana enggan seolah-olah dirinya dituduh membelakangkan keluarga.
Shuib ketika ditemui Kosmo! Online berkata, dia enggan bercakap lebih tentang perkara itu (jodoh) dan hanya berserah pada perancangan yang telah diatur oleh Allah SWT.
“Kalau bab kahwin, banyak yang tanya saya adalah kawan-kawan. Tentang jodoh, saya berserah pada Allah SWT.
“Cuma kalau benda tak betul saya kena tegur. Ada dakwaan kata saya dah tempah katering, baju perkahwinan dan sebagainya. Tapi tak ada pun,” ujarnya kepada Kosmo! Online.
Ujar bapa kepada empat orang cahaya mata itu lagi, dia tidak akan sorok tentang perancangan untuk berkahwin dan sedia berkongsi dengan semua.

Kata Shuib, dia enggan dilihat seolah-olah membelakangkan keluarga sendiri jika ada berita yang tidak keluar daripada mulutnya diterbitkan dalam laporan media.
“Saya tidak akan sorok (pernikahan). Saya serahkan pada Allah. Sudah tentu saya nak yang terbaik untuk diri sendiri dan akan sentiasa berdoa semoga Tuhan mudahkan jalan serta hadirkan orang-orang yang baik.
“Saya tidak suka benda-benda yang saya tak cakap, tapi keluar. Saya takut nanti keluarga terasa saya membelakangkan mereka,” jelasnya.
Ketika disoal tentang penerimaan ibunya terhadap wanita bergelar usahawan itu, Shuib yang ditemui sewaktu sidang media program The Masked Singer di sini sebentar tadi berkata, dia melihat ibunya selesa dan okey dengan Watie.
“Kalau saya nak berkawan dengan seseorang, antara individu yang saya kena tanya ialah ibu. Bila tengok ibu saya okey dan selesa dengan dia (Watie), itu menunjukkan satu permulaan yang baik,” ujarnya.
Tentang anak-anak pula, penyampai radio Suria FM itu memaklumkan anak-anaknya sudah lama mengetahui mengenai Watie, namun tidak bertanya tentang perkara tersebut kepadanya.
“Tapi apabila sudah diketahui umum, mereka mengusik saya berhubung perkara itu,” jelasnya.
Terdahulu, sejak kematian Allahyarham Siti Sarah akibat Covid pada 9 Ogos tahun lalu, Shuib kerap dikaitkan dengan beberapa selebriti wanita tanah air.
Antara nama yang sering disebut ialah Siti Nordiana, Wan Sharmila dan Zara Zya.
Shuib mendirikan rumah tangga dengan Siti Sarah pada 26 Februari 2011.
Hasil perkongsian hidup, pasangan itu dikurniakan empat orang cahaya mata iaitu Uwais Alqarni, Dzahira Talita Zahra, Ariq Matin dan Ayash Affan. – KOSMO! ONLINE


Kepala khinzir diletakkan di atas bumbung masjid
Oleh KOSMO!

13 Disember 2022, 6:30 pm
LONDON – Para jemaah ketakutan selepas kepala khinzir ditinggalkan di atas bumbung sebuah masjid di Britain dalam insiden yang dianggap sebagai jenayah kebencian, Islamofobia, lapor portal berita MailOnline semalam.
Orang ramai menemui kepala haiwan itu ketika mereka meninggalkan perhimpunan di bangunan Heatons Muslim Community Trust (HMCT) di Battersea Road, Heaton Mersey, Stockport. Bangunan itu menempatkan sebuah masjid serta fasiliti masyarakat.
Kepala Khinzir itu diletakkan di bahagian rendah dan rata bumbung bangunan itu bermakna ia mudah dilihat. Ia disedari sekitar jam 9.15 malam (waktu tempatan) Jumaat lalu.
Salah seorang pemegang amanah HMCT berkata, kejadian itu menimbulkan ketakutan dan keresahan besar dalam kalangan pengunjung pusat tersebut termasuk kanak-kanak serta warga emas.
Muhammad Tayyab Mohiuddin berkata: “Pada waktu petang kami mengadakan perhimpunan di pusat komuniti ini dan seseorang menyatakan, terdapat kepala khinzir di atas bumbung.
“Ia adalah bumbung yang pendek supaya mudah dilihat. Saya fikir mereka telah memilih tempat itu untuk menakutkan orang ramai. Semua orang tahu seseorang telah meletakkannya di sana dan apakah niat mereka?

“Dalam agama kami, kami tidak dibenarkan makan daging khinzir atau mengendalikannya dalam apa cara sekali pun, Jadi, seseorang telah melakukannya secara khusus atas sebab itu.
“Kami mempunyai ramai orang tua dan kanak-kanak yang menggunakan pusat itu dan jelas mereka agak takut bahawa seseorang menyasarkan kami dan takut pada masa hadapan sekiranya pelaku pergi lebih jauh atau mengambil langkah yang salah.
“Kami telah bercakap dengan polis dan memberitahu mereka. Kami telah diberitahu ia direkodkan sebagai jenayah kebencian.”
Mohiuddin berkata, pusat itu yang telah berkhidmat kepada penduduk Islam Heaton selama lebih sedekad, tidak mempunyai banyak isu selain dua kes pecah rumah pada tahun lalu yang menyaksikan televisyen dan peti derma  dicuri.
Beliau berkata rakaman televisyen litar tertutup (CCTV) menunjukkan sebuah kereta berhenti dan dua orang keluar dengan salah seorang daripada mereka membawa apa yang kelihatan seperti beg sampah.
Menurutnya, plat pendaftaran kereta itu dirakam dan berharap polis dapat mengesan pelaku perbuatan tersebut dengan segera. – Agensi


Kajian baharu dedah kesan Covid-19, vaksin Covid pada jantung
Oleh KOSMO!

13 Disember 2022, 6:00 pm
LOS ANGELES – Satu kajian baharu mengesahkan kaitan antara Covid-19 dan kesan lebih ringan vaksin koronavirus terhadap sindrom jantung yang dinamakan takikardia ortostatik postural (POTS), lapor portal berita UPI.
Kajian itu diterbitkan semalam dalam jurnal Nature Cardiovascular Research. Ia menunjukkan kaitan antara pesakit Covid-19 berpanjangan (long Covid) dan penerima vaksin koronavirus dengan POTS, melibatkan kesan pada tekanan darah termasuk kadar denyutan jantung.
“Mesej utama di sini adalah walaupun kami melihat potensi kaitan vaksin Covid-19 dan POTS, mencegah Covid-19 melalui vaksinasi masih cara terbaik untuk mengurangkan risiko anda mengalami POTS,” kata pengarang utama kajian itu, Dr. Alan Kwan selaku pakar kardiologi Pusat Perubatan Cedars-Sinai di Los Angeles.
Bagaimanapun, beliau berkata, kaitan antara POTS dan vaksin Covid-19 perlu disahkan menerusi kajian lebih lanjut.
POTS menjejaskan sistem saraf secara tidak disengajakan seperti kadar denyutan jantung dan tekanan darah dan kebiasaannya berlaku selepas penghidap berdiri daripada kedudukan baring.
Mereka yang mengalami masalah jantung kerap mengalami pengsan dan pening di samping kadar denyutan jantung yang cepat serta tekanan darah rendah.

Kajian itu menganalisis hampir 300,000 pesakit antara tahun 2020 hingga 2022 melibatkan mereka yang mempunyai Jangkitan Sindrom Pernafasan Akut Truk 2 (SARS-Cov-2) atau telah divaksinasi dengan vaksin mRNA daripada Moderna atau Pfizer-BioNTech.
Walaupun penyelidik-penyelidik mendapati berlaku sedikit peningkatan risiko untuk POTS selama 90 hari selepas pendedahan kepada vaksin koronavirus, mereka mendapati risiko POTS adalah lima kali lebih besar bagi mereka yang dijangkiti Covid-19.
Pasukan penyelidik yang terlibat dalam kajian itu berkata, mendapatkan vaksin adalah lebih berbaloi bagi mengurangkan risiko POTS akibat virus Covid-19.
Mereka menambah, vaksin Covid-19 sudah terbukti selamat dan berkesan dalam pelbagai ujian klinikal. – Agensi


Kaji, nilai semula projek HSR KL-SG dengan kerajaan Persekutuan
Oleh MOHAMAD FAIZAL HASHIM

13 Disember 2022, 5:49 pm
JOHOR BAHRU – Kerajaan negeri bersedia untuk bekerjasama dengan kerajaan Persekutuan bagi mengkaji dan menilai semula pelaksanaan Projek Keretapi Berkelajuan Tinggi (HSR) Kuala Lumpur-Singapura.
Pengerusi Jawatankuasa Pelaburan, Perdagangan dan Hal Ehwal Pengguna negeri, Lee Ting Han berkata, projek infrastruktur itu merupakan salah satu cara membantu memacu ekonomi negara bagi jangka masa pendek dan sederhana.
Beliau berkata, projek itu diyakini dapat memberi faedah dan manfaat limpahan ekonomi kepada Johor khususnya selari dengan iltizam Perdana Menteri, Datuk Seri Anwar Ibrahim yang berhasrat merancakkan aktiviti ekonomi dan menangani kos sara hidup.
Biarpun kerajaan negeri teruja untuk meneruskan projek mega tersebut, beliau berkata, pihaknya perlu menunggu sebarang keputusan daripada Kementerian Pengangkutan sebelum membuat sebarang sebelum membuat sebarang ulasan.
“Memetik kata Datuk Seri Anwar, pembatalan projek HSR pada masa itu adalah tindakan kurang bijak. Maka, kita harap kerajaan Persekutuan menimbang semula kebolehlaksanaan projek ini supaya dapat mewujudkan limpahan ekonomi di negeri ini.
“HSR ini adalah projek di bawah kawal selia Kementerian Pengangkutan, maka kita perlu lihat cdgn daripada kementerian itu barulah kerajaan Negeri memberi ulasan dan macam mana Kita boleh bekerjasama dari segi isu tanah, kebenaran merancang dan sebagainya.

“Projek ini bukan hanya mengenai kerajaan Malaysia sahaja tetapi melibatkan kerajaan Singapura serta beberapa negeri lain, jadi kita perlu tunggu keputusan kerajaan Persekutuan baru membincangkan apa hala tuju baharu dan langkah seterusnya buat negeri ini,” katanya.
Beliau berkata demikian kepada pemberita selepas menghadiri Simposium Inisiatif Jalur dan Laluan (BRI) di Dewan Senat, Universiti Teknologi Malaysia (UTM), di sini hari ini.
September lalu, Timbalan Perdana Menteri Singapura, Lawrence Wong dilaporkan memberitahu Perdana Menteri Malaysia, Datuk Seri Ismail Sabri Yaakob mengenai kesediaan republik ini untuk menerima cadangan baharu daripada negara jirannya itu tentang projek HSR yang ditamatkan sebelum ini.
Projek HSR tersebut yang menyasarkan penjimatan masa perjalanan antara Singapura dan Kuala Lumpur dalam masa 90 minit, dihentikan selepas beberapa penangguhan di bawah permintaan Malaysia dan akhirnya perjanjian itu luput pada Disember 2020.
Malaysia membayar lebih S$102 juta (RM326.9 juta) sebagai pampasan kepada Singapura kerana pembatalan projek berkenaan.-KOSMO! ONLINE.


[VIDEO] Tidak boleh semberono buat bonggol
Oleh ABDUL RAZAK IDRIS

13 Disember 2022, 7:10 pm
SHAH ALAM– Pembinaan bonggol di jalan raya tidak boleh buat secara sesuka hati memandangkan pihak berkuasa tempatan dan Jabatan Kerja Raya (JKR) mempunyai spesifikasi khusus untuk infrastruktur tersebut.
Pengerusi Jawatankuasa Infrastruktur, Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, ini disebabkan ketelitian pembinaannya amat penting bagi mengelakkan bahaya kepada pengguna jalan raya.
“Oleh itu bonggol atau ‘hump’ ini perlu ada spesifikasi dari aspek saiz dan ketinggian.
“Malahan cat di bonggol tersebut tidak boleh sebarangan sebab ada setengah jenis cat kuning yang licin,” katanya kepada pemberita selepas Majlis Apresiasi Jelajah Ehsan Rakyat di Wisma Perbadanan Kemajuan Pertanian Selangor, hari ini.
Beliau berkata demikian bagi mengulas pembinaan ‘bonggol maut’ di Persiaran Arsyad Ayub di sini.
Izham menegaskan, bonggol hanya boleh dibina di tempat yang tertentu sahaja dengan kawasan selekoh adalah tidak dibenarkan.

“Pihak PBT dan JKR sudah ada peraturan ini semua. Permohonan untuk pembinaan bonggol perlu kelulusan terlebih dahulu. Kawasan awam seperti sekolah, hospital, taman-taman kita akan beri keutamaan,” jelasnya.
Dalam pada itu, Majlis Bandaraya Shah Alam (MBSA) dalam kenyataannya memaklumkan, rekaan lintasan pejalan kaki di lokasi tersebut masih memerlukan penambahbaikan dengan penambahan seperti lampu kecemasan atau amaran, garisan pemutus kelajuan dan melandaikan kadar kecerunan.
“Ini memandangkan laluan menurun kenderaan daripada arah Jalan Persiaran Tun Arshad Ayub.
“Serahan tapak kepada pihak MBSA oleh pihak kontraktor akan dilakukan sepenuhnya dengan anggaran tempoh sebanyak 14 hari waktu bekerja,” jelasnya.
Jelas MBSA, Pengguna jalan raya dari arah Bulatan Bestari, Seksyen 2 yang menuju ke arah Persiaran Tun Arshad Ayub dinasihatkan agar sentiasa berhati-hati dan memperlahankan kenderaan semasa menggunakan jalan tersebut. -KOSMO!ONLINE


JPJ bakal perluas RC dan VEP di sempadan Thailand
Oleh AMREE AHMAD

13 Disember 2022, 6:01 pm
SEPANG – Jabatan Pengangkutan Jalan (JPJ) berhasrat melaksanakan Caj Jalan (RC) dan Permit Masuk Kenderaan (VEP) di sempadan dengan Thailand dalam masa terdekat.
Perkara tersebut dimaklumkan oleh Ketua Pengarahnya, Datuk Zailani Hashim sebagai salah satu usaha tegas membanteras kemasukan kereta klon dari negara jiran berkenaan.
“Insya-Allah kita akan memperluaskan sistem ini di semua pintu masuk sempadan dengan Thailand pula selepas berjaya dibuat di Johor,” katanya pada sidang akhbar di sini hari ini.
Terdahulu beliau yang ditemani oleh Pengarah JPJ Selangor, Datuk Khairul Khar Yahya, memaklumkan kejayaan agensi itu menahan 19 pemandu menerusi Ops Ulat yang dijalankan bermula 4 Disember lalu sehingga semalam.
Mengulas lanjut, Zailani berkata, RC dan VEP yang selama ini dilaksanakan di dua pintu sempadan dengan Singapura berjaya mengekang kemasukan kereta klon dari republik itu.
“Sebelum ini banyak kes dari Singapura sebab pemilik di sana wajib lupus kereta selepas genap usia 10 tahun bagi elak bayar COE (sijil pemilikan) yang jauh lebih mahal,” katanya.

Dasar ketat pemerintah republik itu bagaimanapun mengakibatkan kereta lama diseludup ke Johor dan Batam, Indonesia kerana masih berkeadaan baik dengan jarak perbatuan yang rendah.
Menyentuh keberkesanan RC dan VEP yang diperkenalkan pada 2019 lalu, beliau berkata, sistem itu memastikan kenderaan asing balik ke negara mereka selepas tempoh tertentu.
Kaedahnya ujar beliau, seperti pasport antarabangsa dan kenderaan yang berpendaftaran luar negara itu tidak boleh masuk ke Malaysia jika permitnya kurang tempoh luput tertentu.
Namun pelaksanaannya di Johor, menyaksikan permintaan kereta dari Thailand menjadi pilihan baharu kerana kenderaan negara itu belum dikenakan RC dan VEP pada masa ini.
Menyentuh isu Pasukan Tindakan Khas JPJ bagi memerangi kenderaan klon dan aktiviti tonto, beliau mengesahkan unit berkenaan sebenarnya masih tetap beroperasi seperti biasa.
Bagaimanapun, beliau enggan mendedahkan secara terperinci mengenai skuad tersebut dan menegaskan pihaknya tidak gentar dengan sebarang ancaman dan ugutan penjenayah.


Lima negeri terjejas banjir, 2924 mangsa dipindah | 15 MINIT MMTV 12 Disember 2022
Oleh KOSMO!

13 Disember 2022, 5:14 pm


Rapper Singapura, YHB rujuk kamus dewan tulis lirik bahasa Melayu
Oleh MOHD. HAIKAL ISA

13 Disember 2022, 5:47 pm
PETALING JAYA – Penyanyi rap muda kelahiran Singapura, YHB Sleepsalot mengakui terpaksa merujuk kamus demi menulis lirik dalam bahasa Melayu.
YHB atau nama sebenarnya, Muhammad Yasin Husaini Saliman mendedahkan, dia sememangnya tidak fasih berkomunikasi dalam bahasa Melayu namun apabila menulis lirik dalam bahasa tersebut, lain ceritanya.
“Di bilik saya, ada Kamus Dewan berwarna merah. Kalau nak tulis lirik, kadang-kadang saya cuma selak kamus helaian demi helaian.
“Tengok perkataan apa yang saya tak pernah dengar sebelum ini, datanglah idea. Kadang-kadang, saya rujuk Google Translate juga,” kata rapper yang berusia 21 tahun itu kepada Kosmo! Online sebentar tadi.
Muncul dengan single baharu berjudul Tukar Currency, YHB memberitahu, bahasa Melayunya sememangnya lemah namun menerusi muzik hip-hop, dia dapat memperbaiki penguasaan bahasa yang disifatkannya indah itu yang semakin lama, semakin ditelan zaman terutama di kota metropolitan pesat membangun seperti Singapura.
“Secara semulajadinya, memang saya tak berbual dalam bahasa Melayu sebab tiada banyak peluang untuk berbuat demikian di Singapura.
“Sungguhpun begitu, kalau saya tulis lagu atau lirik, memang saya betul-betul duduk di meja dan letakkan fokus penuh. Kemudian, barulah saya tulis (lirik) dalam bahasa Melayu,” katanya lagi.
Tukar Currency merupakan karya terbaharu daripada YHB (featuring Nakalness). Lagu ciptaan RIIDEM, SonaOne dan YHB itu sendiri merupakan edaran syarikat rakaman, Universal Music. – KOSMO! ONLINE


Anwar terima ucapan tahniah daripada PM Kanada
Oleh KOSMO!

13 Disember 2022, 5:54 pm
PETALING JAYA – Perdana Menteri, Datuk Seri Anwar Ibrahim telah menerima ucapan tahniah daripada Perdana Menteri Kanada, Justin Trudeau pagi tadi.
Ucapan tahniah atas pelantikan Anwar sebagai Perdana Menteri ke-10 dibuat menerusi panggilan telefon oleh Trudeau.
Menerusi perkongsian di laman Facebooknya, Perdana Menteri berkata, beliau turut membincangkan potensi kerjasama baharu antara kedua-dua negera termasuk pendidikan, tenaga boleh diperbaharui, serta hubungan sesama insan.
“Kami turut perbaharui komitmen untuk meningkatkan hubungan dua hala Malaysia-Kanada ke tingkat yang lebih tinggi,” tulisnya.
Anwar berkata, Malaysia dan Kanada telah menyaksikan peningkatan dalam hubungan kerjasama dua hala sejak terjalinnya hubungan diplomatik pada tahun 1957, dengan nilai dagangan dua hala mencecah RM10.58 bilion pada tahun 2021.
“Manakala, nilai pelaburan Kanada dalam sektor pembuatan Malaysia dalam tempoh 40 tahun kebelakangan adalah RM789 juta,” kata beliau.-KOSMO! ONLINE


Kereta nyaris hanyut dibawa arus kepala air
Oleh FLORINA DERIS

13 Disember 2022, 7:28 pm
PETALING JAYA – Tindakan berani seorang pemandu kereta meredah sebatang sungai di Keningau, Sabah mengundang padah apabila kenderaannya nyaris dihanyutkan arus deras kepala air.
Perkongsian video dimuat naik menerusi akaun TikTok Sabah Info memaparkan sebuah kereta berwarna hitam dikatakan kebetulan melintasi sungai berkenaan dan tidak perasan kepala air.
“Mujur saja kamu cepat melintas. Jika tidak, pasti akan dihanyutkan arus deras,” kata pemilik video asal.
Video tersebut mengundang pelbagai reaksi daripada netizen yang rata-ratanya geram dengan tindakan pemandu tersebut.
“Agaknya dia tidak perasan kehadiran kepala air, mujur dia pecut pada saat-saat getir,” kata seorang pengguna.
“Saya kerap melalui kawasan ini. Sewaktu banjir, sebaiknya patah balik dan jangan berdegil kerana laluan itu agak berlumut,” nasihat seorang netizen lain.

Hantaran itu meraih sebanyak 426,100 jumlah tontonan dan 11,900 tanda suka setakat ini. – KOSMO! ONLINE.


‘Saya dengar jelas mereka meraung kesakitan’ – adik mangsa
Oleh ISKANDAR SHAH MOHAMED

13 Disember 2022, 5:07 pm
KUALA SELANGOR – Kejadian dua beradik yang cedera selepas permainan dikenali ‘Sotong Ride’ yang tercabut di tapak ‘fun fair’ di Puncak Perdana di sini disifatkan sebagai satu igauan buruk.
Apatah lagi, saksi kejadian tersebut adalah beradik mereka sendiri yang melihatkan Shah Faraz Aiefan Zulkiffle, 11, dan Noraziera, 31, meraung kesakitan selepas tercampak keluar daripada permainan berkenaan.
Menceritakan detik kejadian, Nurazliyana, 17, berkata, dia bersama seorang lagi adiknya, Nurazriyanie, 15, turut menaiki ‘Sotong Ride’ tersebut di dalam sebuah gerabak lain.
Manakala Shah Faraz Aiefan dan kakak sulung mereka iaitu Noraziera berada di gerabak hadapan kami.
“Namun, selepas tiga kali pusingan, kami terkejut apabila besi keselamatan itu dipercayai tercabut hingga menyebabkan mereka tercampak keluar.
“Saya dengar secara jelas suara adik-beradik saya menjerit kesakitan susulan kejadian tersebut,” katanya ketika ditemui di rumahnya di Kampung Bukit Kuching, Jeram di sini, hari ini.

Tambah Nurazliyana, dia segera bergegas mencari dua beradiknya itu sejurus selepas permainan itu dihentikan dengan menyifatkan kejadian malang itu berlaku dengan pantas.
Jelas remaja itu, Shah Faraz Aiefan dan Noraziera kemudiannya dihantar ke ke hospital untuk menerima rawatan lanjut.
Sementara itu, Nurazriyanie memberitahu, mereka sememangnya telah lama berhasrat ke pesta ria itu namun tertangguh kerana faktor hujan.
“Saya tidak sangka insiden malang sebaliknya berlaku dan menjadi igauan paling buruk dalam hidup.
“Namun, saya bersyukur tiada kecederaan lebih teruk dialami mereka,” katanya. -KOSMO!ONLINE


Achraf Hakimi punyai isteri paling cantik di dunia
Oleh KOSMO!

13 Disember 2022, 5:12 pm
DOHA – Pemain pertahanan skuad bola sepak Maghribi, Achraf Hakimi mempunyai isteri yang bergelar antara aktres paling cantik di dunia, lapor portal berita Daily Star semalam.
Beliau kini menjadi tonggak pasukannya yang berjaya menewaskan Portugal dengan keputusan 1-0 dalam perlawanan suku akhir Piala Dunia Sabtu lalu sekali gus menempah tempat ke separuh akhir menentang pasukan Perancis lusa.
Achraf, 24, berkenalan dengan isterinya yang dikenali sebagai Hiba Abouk, 36, ketika berada di Jerman pada 2018. Ketika itu, pemain berkenaan bermain untuk kelab tempatan, Borussia Dortmund.
Hiba berketurunan Tunisia dan Libya.
Perkahwinan mereka berlangsung pada 2020 tetapi aktres tersebut sudah berjaya membina kerja untuk dirinya dalam bidang lakonan, manakala hubungan mereka terbina atas perasaan kagum dan saling hormat menghormati.
Hiba turut muncul dalam majalah Vogue Arabia keluaran Oktober lalu bersama suaminya. Pasangan tersebut dikurniakan dua anak lelaki.

Mereka tinggal di Paris dan Achraf kini mewakili kelab bola sepak terkenal, Paris Saint-Germain di Perancis.
Achraf dilahirkan di Madrid selepas ibu bapanya berhijrah ke Sepanyol untuk mencari peluang kehidupan yang lebih baik.
Beliau bermain dalam akademi kelab bola sepak Real Madrid ketika berusia tujuh tahun setelah bermain untuk pasukan tempatan CD Colonia Ofigevi.
Isterinya juga dilahirkan di Madrid dan pernah berlakon dalam beberapa buah filem selain drama televisyen di Sepanyol. – Agensi


PH Tanah Merah lapor polis kes agihan wang kepada pengundi luar
Oleh ROSMIZAN RESDI

13 Disember 2022, 4:58 pm
TANAH MERAH – Pakatan Harapan (PH) Tanah Merah membuat laporan polis di Ibu Pejabat Polis Daerah (IPD) Tanah Merah di sini hari ini berhubung dakwaan wujud unsur sogokan wang daripada Perikatan Nasional (PN) kepada pengundi luar pada Pilihan Raya Umum ke-15 (PRU15) baru-baru ini.
Timbalan Ketua Cabang Parti Keadilan Rakyat (PKR) Tanah Merah, Wan Ibrahim Wan Yusoff, berkata, laporan polis berkenaan dibuat agar siasatan terperinci dapat dilakukan memandangkan isu berkenaan telah tersebar luas menerusi WhatsApp, TikTok dan Facebook.
Menurutnya, video berkenaan jelas menunjukkan berlakunya agihan wang kepada pengundi luar di dua kawasan di daerah ini iaitu di Kampung Bukit Tebu dan Kampung Terasil.
“Dikhabarkan berlaku agihan wang oleh Pas kepada pengundi yang disebut sebagai pengundi luar kira-kira pukul 11 pagi pada 19 November lalu.
“Menerusi video yang tular, terdapat sekumpulan petugas yang memakai baju berwarna hijau yang bertulis sukarelawan DSI (Datuk Seri Ikmal),” katanya ketika ditemui pemberita selepas membuat laporan polis bersama kira-kira 30 ahli di IPD Tanah Merah di sini hari ini.
Mengulas lanjut, Wan Ibrahim berkata, siasatan perlu dilakukan terhadap peranan pihak berkuasa yang turut berada di tempat kejadian.

Katanya, beliau juga curiga apabila himpunan melibatkan ramai individu di kedua-dua kawasan tersebut telah mendapat permit daripada pihak berkuasa atau sebaliknya.
“Himpunan itu dilihat tidak aman kerana terdapat pihak berkuasa yang dilengkapi dengan peralatan anti rusuhan,” katanya.
Kosmo! Online sebelum ini melaporkan, insiden kekecohan yang berlaku di Tanah Merah dekat sini pada 19 November lalu sehingga video kejadian itu tular di media sosial tiada kaitan dengan pembahagian wang kepada pengundi luar.– KOSMO! ONLINE


Pegawai Penerangan Bachok maut nahas semasa ke tempat kerja
Oleh ROHANA MOHD. NAWI

13 Disember 2022, 4:49 pm
KOTA BHARU – Seorang pegawai Jabatan Penerangan maut selepas motosikal yang ditunggang merempuh kenderaan pelbagai guna (MPV) yang membelok secara tiba-tiba memasuki lorong di jambatan Pok Nik Lah, Kemumin di sini hari ini.
Dalam kejadian pada pukul 7.50 pagi itu, mangsa, Fadli Muhamad, 47, yang dalam perjalanan ke tempat kerja di Bachok maut di lokasi kejadian akibat parah pada muka dan kepala.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa menunggang motosikal ‘scrambler’ Husqvarna TE 3001 sedang dalam perjalanan dari arah Panchor di sini ke Bachok melalui jambatan Pok Nik Lah.
Menurutnya, semasa tiba di lokasi kejadian, sebuah MPV jenis Perodua Alza yang dipandu seorang wanita berusia 50 tahun dari arah bertentangan secara tiba-tiba membelok ke kanan jalan untuk memasuki lorong kecil.
“Insiden itu menyebabkan mangsa tidak dapat mengelak sebelum merempuh pintu belakang MPV tersebut.
“Kepala Fadli dipercayai terhentak pada cermin pintu MPV itu sehingga mengakibatkan mangsa parah pada muka dan kepala sebelum disahkan meninggal dunia,” katanya dalam kenyataan hari ini.

Menurut Mohd. Rosdi, mayat mangsa dihantar ke Hospital Universiti Sains Malaysia, Kubang Kerian di sini untuk dibedah siasat.
Siasatan lanjut mendapati nahas dipercayai berpunca akibat kecuaian pemandu MPV. Kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Mahkamah: Shahrir sepatutnya lapor terima RM1 juta
Oleh NUZULSHAM SHAMSUDDIN

13 Disember 2022, 4:38 pm
KUALA LUMPUR – Seorang pegawai Lembaga Hasil Dalam Negeri (LHDN) memberitahu bekas Pengerusi Felda, Tan Sri Shahrir Ab. Samad sepatutnya melaporkan RM1juta yang diterima kepada lembaga itu.
Tuan Zulkfli Tuan Lah, 48, yang merupakan Timbalan Ketua Unit Audit Meja Selebriti, Penghibur Awam dan Pelbagai, Bahagian Penaksiran LHDN berkata, ia perlu dilakukan kerana LHDN akan menentukan sama RM1juta itu adalah pendapatan yang perlu dicukaikan atau tidak.
“Tanggungjawab pembayar cukai adalah melaporkan pendapatan bergantung pada kategori tertentu. Wang sewaan atau komisen juga adalah pendapatan,” katanya.
Saksi pendakwaan ke- 21 itu berkata demikian ketika pemeriksaan semula oleh Timbalan Pendakwa Raya Rasyidah Murni Adzmi.
Sementara itu, saksi itu ketika ditanya Timbalan Pendakwa Raya, Mohd. Afif Ali sama ada pertuduhan ke atas seorang Ahli Parlimen adalah sesuatu perkara yang berat, saksi itu berkata, sesiapa sahaja akan berasa malu jika didakwa di mahkamah.
“Bagi saya mana-mana individu dan sesiapa sahaja akan malu dan tercalar maruah dengan apa yang berlaku (pendakwaan di mahkamah).

“Tidak kira orang berpangkat atau biasa. Betul memalukan (kalau didakwa sebagai Ahli Parlimen). Sebagai orang biasa macam saya pun akan rasa malu,” katanya.
Pada Oktober lalu, saksi sama itu memberitahu mahkamah, Shahrir tidak tidak pernah mengisytiharkan pendapatannnya melebihi RM1juta pada 2013 hingga 2018.
Menurut saksi itu, pendapatan yang diisytiharkan  shahrir pada 2013 ialah RM87,834.00, 2014, (RM128,104.00), 2015 (RM213,394.00), 2016 (RM189,545.00), 2017 (RM267,090.00) dan 2018 (RM193,191.00).
Pada 2013, Shahrir menerima RM1juta, namun pada tahun itu, Shahrir hanya mengisytiharkan RMRM87,834.00 kepada LHDN.
Saksi itu berkata, berdasarkan peruntukan Seksyen 4 Akta Cukai Pendapatan 1967 (Akta 53) dan kaedah-kaedah, apa-apa perolehan atau keuntungan lain yang diterima selain daripada penggajian, mana-mana individu wajib melaporkan perolehan tersebut kepada pihak LHDN.
Perbicaraan di hadapan Hakim Mahkamah Tinggi Datuk Muhammad Jamil Hussin bersambung lagi esok.
Shahrir, 72, didakwa tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967.
ia melibatkan kesalahan tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Kesalahan itu dilakukan di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014. – KOSMO! ONLINE


Ketua Pengarah JPJ turut jadi mangsa ulat di KLIA
Oleh AMREE AHMAD

13 Disember 2022, 5:10 pm
SEPANG – Kegiatan ulat teksi di Lapangan Terbang Antarabangsa Kuala Lumpur (KLIA) dan KLIA2 di sini bukan sahaja aktif, bahkan tidak mengenal siapa mangsanya.
Ketua Pengarah Jabatan Pengangkutan Jalan (JPJ), Datuk Zailani Hashim berkata, beliau sendiri juga pernah menjadi mangsa kepada penjenayah teksi haram tersebut.
“Saya sendiri pun sudah terkena apabila dapat merasai bagaimana perit jadi mangsa ulat ketika tiba di KLIA dari Sarawak baru-baru ini,” katanya pada sidang akhbar di sini hari ini.
Zailani berkata, kejadian diperdayakan tersebut berlaku apabila beliau tiba pada sebelah malam dan berhasrat mahu melihat sendiri suasana ulat itu bekerja.
“Tiba-tiba saya disapa oleh seorang pemandu yang menawarkan perkhidmatan teksi sapu kerana kebetulan bawa banyak barang untuk hantar saya pulang ke rumah di Nilai, Negeri Sembilan,” katanya.
Beliau kemudiannya bersetuju kerana melihat barisan penumpang agak panjang namun terkejut apabila dikenakan bayaran lebih mahal berbanding teksi sebenar atau perkhidmatan e-hailing.

Justeru, beliau telah mengarahkan JPJ Selangor melancarkan sekali lagi Ops Ulat yang pernah dilakukan pada Mac lalu kerana menyedari kegiatan itu aktif sepanjang cuti persekolahan.
Hasil siasatan awal, agensi itu merumuskan ramai mangsa terpaksa membayar antara RM80 sehingga RM150 untuk ke Kuala Lumpur berbanding caj biasa RM65 sehingga RM80 yang boleh melonjak dengan pelbagai kos tersembunyi seperti terpaksa menempuh kesesakan trafik, masa lama menunggu penumpang singgah ke tandas dan sebagainya.
Terdahulu beliau yang ditemani oleh Pengarah JPJ Selangor, Datuk Khairul Khar Yahya, memaklumkan agensi itu telah berjaya menahan 19 pemandu menerusi Ops Ulat yang dilaksanakan sejak 4 Disember lalu.
Operasi tersebut yang berakhir semalam melibatkan terminal KLIA dan KLIA2 dengan 15 suspek menggunakan kenderaan persendirian manakala bakinya ialah teksi pelbagai model akan didakwa di mahkamah bermula esok.
Menurut Zailani, operasi tersebut merekodkan jumlah kes terbanyak bagi sepanjang tahun ini dan beliau menjangkakan kutipan denda keseluruhan bulan ini mencecah angka tertinggi iaitu RM60,000.
“Bagaimanapun dari segi keseriusan, saya boleh kata agak kurang kerana kita pernah dapat paling tinggi ialah 177 kes pada 2019 dengan kutipan adalah RM511,400 berbanding 130 kes tahun ini,” katanya.-KOSMO! ONLINE


10 ahli Geng Kabali dipenjara 18 bulan
Oleh NOR SHAFAWATI YUP

13 Disember 2022, 4:19 pm
SEREMBAN – Sepuluh daripada 11 ahli kumpulan penjenayah ‘Geng Kabali’ dihukum penjara 18 bulan oleh Mahkamah Tinggi di sini hari ini selepas mengaku bersalah atas pertuduhan menganggotai kumpulan jenayah terancang, tiga tahun lalu.
Hakim Datuk Azizul Azmi Adnan menjatuhi hukuman itu selepas mereka mengaku bersalah atas pertuduhan pilihan di bawah Seksyen 43 Akta Pertubuhan 1966.
Tertuduh ialah K.Sarugunan, 41, R.Kamal Rajh, 28, L.Navinraj, 29, S.Ilangovan, 43, G. Kartik, 28, G.Ravikumar, 30, S.Viven, 23, S.Sivabalan, 26, R.Kunasekaran, 34, dan R.Jeevanraj, 25.
Mahkamah menetapkan hukuman itu bermula dari tarikh kesemua tertuduh diberkas pada Disember 2019.
Seorang lagi tertuduh, S. Subramaniam, 53, didenda RM3,000 namun dikecualikan pembayaran oleh mahkamah selepas mengambil kira tempoh reman ke atasnya selama 463 hari selain menghidap kencing manis kronik dan faktor usia.
Terdahulu, Timbalan Pendakwa Raya, Syafiq Hasim meminda pertuduhan daripada Seksyen 130V Kanun Keseksaan di bawah Akta Kesalahan Keselamatan (Langkah-Langkah Khas) 2012 (SOSMA) kepada Seksyen 43 Akta Pertubuhan 1966.

Mengikut pertuduhan pilihan, kesemua tertuduh didapati menjadi anggota Geng Kabali yang merupakan satu pertubuhan menyalahi undang-undang.
Kesalahan itu dilakukan di lorong kecil tepi jalan besar Batu 12 1/2, Jalan Rantau- Siliau, Rantau di sini antara 1 Februari hingga 27 November 2019.-KOSMO!ONLINE


Mohd. Syafiq terkilan akan ambil tindakan undang-undang
Oleh EDDY AQMAL MOHAMED HAMIDI

13 Disember 2022, 4:15 pm
PUTRAJAYA – Bekas Ketua Pengarah Perkhidmatan Awam (KPPA), Datuk Seri Mohd. Syafiq Abdullah yang ditamatkan perkhidmatannya semalam mengakui terkilan dengan keputusan kerajaan itu dan akan mengambil tindakan undang-undang berhubung perkara tersebut.
Menurut beliau, surat penamatan perkhidmatan bertarikh 1 Disember 2022 itu hanya diterima semalam (12 Disember) dan tidak diberikan notis yang munasabah apabila tarikh berkuatkuasa penamatan perkhidmatan adalah pada hari yang sama beliau menerima surat tersebut.
Mohd. Syafiq berkata, sejak menerajui Perkhidmatan Awam telah banyak penambahbaikan yang diusahakan beliau namun ada perkara yang tidak disenangi oleh segelintir pegawai awam berkepentingan di dalam perkhidmatan awam dan juga bersama pihak luar.
“Justeru, beberapa usaha tanpa henti telah dilaksanakan untuk memburukkan imej dan reputasi saya melalui isu-isu viral di media sosial dan media massa yang semakin memuncak dengan tindakan penamatan perkhidmatan saya semalam.
“Saya berasa terkilan dan tidak berpuas hati dengan keputusan penamatan perkhidmatan ini dan akan mengambil tindakan undang-undang terhadap mana-mana pihak yang terlibat dalam hal ini yang telah menganiayai saya meskipun telah menyumbang tenaga dan fikiran selama 30 tahun dalam perkhidmatan awam,” katanya dalam satu kenyataan hari ini.
Mohd. Syafiq juga menegaskan bahawa beliau tidak pernah mengancam kepentingan awam dalam sebarang perkhidmatan dan tindakan semasa menjawat jawatan sebagai KPPA malah telah menjalankan tugas secara amanah juga tegas.

“Sejak menjawat jawatan KPPA, terdapat usaha menghalang saya bertindak dengan efisien dan segera apabila beberapa mesyuarat penting kenaikkan pangkat telah ditangguh oleh Ketua Setiausaha Negara sebagai Tuan Pengerusi Mesyuarat seperti Mesyuarat Lembaga Kenaikan Pangkat perkhidmatan Awam.
“Saya juga tidak boleh membuat keputusan sewenangnya untuk melantik dan memberikan kenaikkan pangkat pegawai awam kerana perlu melalui Mesyuarat Lembaga. Kelewatan mengadakan Mesyuarat Lembaga telah menyebabkan banyak jawatan penting yang kosong di dalam sektor awam tidak dapat diisi dengan segera, terutamanya di peringkat pengurusan tertinggi Kementerian atau Agensi,” jelas beliau.
Tambah Mohd. Syafiq, beliau amat menyokong aspirasi kerajaan untuk menambah baik perkhidmatan awam dan menyahut manifesto kerajaan baharu untuk membuat transformasi dalam perkhidmatan awam di Malaysia.
“Saya ingin mengambil kesempatan untuk menasihati semua Pegawai Awam menumpahkan taat setia kepada Seri Paduka Baginda Yang DiPertuan Agong dan kerajaan yang memerintah, memegang prinsip berintegriti, tidak rasuah dan mendahulukan kesejahteraan rakyat.
“Demi menjaga nama baik dan kepentingan anggota Perkhidmatan Awam, keputusan kerajaan ini akan diteliti secara mendalam, sekiranya sesuai dan perlu semakan perundangan akan dilakukan,” tegas beliau. – KOSMO! ONLINE